url: =Khangto Khawm Liailiai Dih Ni ~ Hau Za Cin :: ZOMI DAILY\nKhangto Khawm Liailiai Dih Ni ~ Hau Za Cin\nposted on 25 March 2016 at 7:00 am Lomkholna: Article, Hauzacin\nHuan khat sungah singkung a dimlet in suan lehang a vekpi in nungta khinlo uh hi. Dimlua in kidep uh a, khangtheilo in pawlkhat si uh hi. Leihoih na pia a tuisik na buak zongin khangkhia tuanlo uh a, thoza na kap a zatui na pia zongin hing tuanlo uh hi. Banghang hiam cih leh a vekpi vua a khanna ding uh mun kicinglo hi.\nIndustrial Age i cih machine tawh nasep kipat hun laiin mihing sep ding tampi machine in sem ahih manin mi tampi in sep ding taanlawh uh a, tampi in nasep ngahlawh hi. Tuhun ciang Information Age ah zong mi tampi in nasep taanlawh in tampi mah in muhlawh uh a, ahi zongin a vekpi un suakta khinlo uh hi. Mihing nuntakna leh kikholhna, kipawlna zong tua bangmah ahi hi. Industrialization hun ah nasem thei ding mi ki kaikhawm in a septheih ciat uh kisemsak in, tuate in a sep theih ciat uh a bulhkhawm, a lemkhawm uh hi. Information Age hun ah zong tua bangmah hi a, amau leptuah theih ciat a lemtuah uh ahi hi.\nHuan sunga singkungte na nawh khansak theihloh mah bangin mihing khantohna zong na nawh thei tuan kei hi. A kiton kul a, a khantoh khop uh kisam hi.\nMihing kipawlna ah machine bangin mihoih tampi lakhawm, koih khawm in khantohna i piangsak thei kei hi. Mihing khantohna pen a khangtolo penpente khantohna ciangkang tawh kiteh hi kici hi.\nMi khat samin Manager hiteh ciin manager tutphah ah tusak lecin manager sem theilo ding hi. Sem ngeilo ahih manin a semtheilo ahi hi. A niamlam pan a sanglamah sem thei dingin na pattah ding kisam cihna hi. Kahlei tampi a kah phot kul cihna hi. Mi khat bek ahi a, mi tampi ahi zongin tua pen a kibang ahi hi. Pattah, lamtoh, puahtoh, sinsak toh ahih phot kei leh a piang theilo ahi hi. Tua manin nang makai na hih leh na zoma makai dingte nang tawh a khangkhawm, a semkhawm, na pattah ngei khat ahih kisam hi. Mihing khat makai sem thei dinga na pattah khiat sanga lungkimna lianzaw mihing nuntakna ah tam hetlo hi. Tate nang dinmun (Nu leh Pa dinmun) ah ding thei dinga na pattah khit na muh zaha na lungdamna tamlo ding hi. Na lungkimna lian mahmah ding hi. Makai khat pattah cih pen tua tawh kibang hi. Khantoh khop kul hi.\nTua ahih theihna dingin kahlei siksan sawm tawh etteh dih ni.\n1. Lei hoihlo ah singkung a khan theihloh mah bangin makai hoih khat in mipi hoihlo, mipi ginalo makaih thei tuanlo hi. Makai hoih kisam a, mipi zong gina mahmah ding kisam hi.\n2. Amau khan ngeilohna leitangah singkung na suan hangin a sih kik veve bangin ama mizia tawh a kituaklo makai dinmun ah deihsak thu tawh makaiza a kipiak hang makai lawhcing hi theilo hi.\n3. Singkung a hinna dingin zung a kaih a kisap mah bangin makai hoih a suahna dingin makai khat peuh in panpih a tawsawn kisam tawntunga, makai a suah phet in mipi in zui het-hat pah, khangto khawm pah het-hat uh cih om ngeilo hi.\n4. A po lohna ding munah singkung a po ciangin a dangte a dep cip theih mah bangin ama makaihlohna ding mun ah makai a semte in mipi susia zaw hi.\n5. Singkung khata hik leh natna te singkung dangah a kilawh theih mah bangin makai ginalo in ama ginatlohna teng mipi tungah lawhsuksuk thei hi.\n6. Singkung lianzaw in a neuzaw te a domkang mah bangin makai gina khat in a nuaia mite domto in lamsanga, dingtangsak hi.\n7. Singkung kigamla pian leh a khan hoih mah bangin makaite zong amau leh amau a kisinna ding hun hoih piak siam ding kisam a, neh hehu, bawh lilu kisam tuanlo hi.\n8. Singkung a pona leh a ngatna lam laih leng a khan hoihzawk theih mah bangin makaite zong khatveivei kinawlkhin in kibullot thei a, mun thak leithak ah a kituahkhiat kul hi.\n9. Na huansungah singkung namkim a kikim in a khankhiat ding a hoih mah bangin makai thak ding dang tampi na pattah den, na tuibuak den ding kisam ahi hi.\n10. Singkung leh makai kibatna khat kimangngilh bawl theilo a, tua in – a khantoh kei leh a si ahi hi. Mai a nawt kei leh a kiamlam ahi hi.\nMailam ah makai dinga na deihte khempeuh singkung bangin na tui buah den kisam a, aktui bang dawm in na pattah kisam den hi. A khangto khempeuh a dinkhawl leh a dangte a delhphak ngeiloh bangin a khangto lo mipi leh makai in a khangto mi leh makaite phazo ngeilo ding hi; tua manin mainawt den, kalsuan den, kahtoh den kisam ahi hi.\nTua ahih manin mi khat bek madawk in khangto cih bang hilo in makaite bek zong mipi nusia in madawk hituanlo in a kitonin i vekpi in i khantoh ding kisam a, i khantoh tek kawmin ei lak ah a makai thei ding, a makai siam dingte makaite in mitsuana a pattah, a sinsak, a train tohtoh kisam ahi hi. Tua pen mipi leh mimal hamphatna ding ahi hi. Mipi pil mahmah in makaite hai mahmah cih hitheilo a, mipi hai mahmah in mipi pil mahmah cih zong tonkhawm theilo hi. Tua manin kuamah kitaisanlo a i khantoh khop liailiai kisam hi. Minam vai ah hi in, pawlpi vai ah hi in, kipawlna vai ah hileh zong kizang thei khin hi.\nTopa in a khangto khawm liailiai minam hong suaksakta hen. Lungdam.\nPrevious: UNHCR leh Malaysia kumpi te’n UN Card tuhvai kankhia khawmding\nNext: US gamsung khualzinna pawlkhat – 83


timestamp: atn

url: =Vaimim gap thum tungpan thalakna ~ Dong Mung :: ZOMI DAILY\nposted on 31 January 2019 at 5:07 pm Lomkholna: Article, Dongmung\nLeitung i nuntakna sungah na khempeuh neu ngaihsut ding leh neu muh ding bangmah omlo hi. Na lianpipite pen neucik pan hong kipankhia hi-a, a piang theilo om loin a piang nailo bek om hi. Tua ahih manin tutung i thalak nadingin vaimim gap thum thu lungngai khawm dih ni…\nHun khat lai-in Siapipa khat kiangah kum thum sung vilvel pilna, siamna sinin a om mi thum om hi. Kum thum vilvel a om khit uh ciangin inn lam zuanin hong ciah ding uh hita ahih manin a Siapipa un amaute khat ciat tungah citpiat(letsong) tun khat(thoh 1) ta a pia hi. Tua kawmin amaute kiangah, “Tu-in na mailam nuntakna dinguh nomau khut sungah om hita hi,” ci-in a vaikhak hi.\nTua mi thumte zong amau khua le tui lam hong ciah uh-a, inn a tun uh ciangin a Siapipa uh citpiak(letsong) bang hi peuhmah hiam. Ci-in honga a et uh leh, Vaimim Gap Thum ahi hi. “Van gil pipi ding sa hang e, Siapipa zong vaimim gap thum peuh citpiak(letsong) a hong pia sese,” a ci ciat uh hi.\nA khatna pa in tua vaimim gap thumte huan in a innkuanpihte tawh ne uh hi. Lim sa mahmah uh ahih manin a Siapipa tungah lungdam mahmah hi.\nA nihna pa in tua vaimimte huan ah ciin ding hong khensat hi. Tua bangin a vaimimte hong ciing takpi a, kung 10 hong po in vaimim gap 50 hong ngah kik hi. Tua a ngah vaimim-teng amau innkuan ading huanin a nek ban vuah, a veng a pamte zong a hawm hi. Tua bangin amau innkuan bek thamlo, a veng a pam nek theih dingin vaimim gap a pia a Siapipa tungah a lungdam mahmah hi.\nA thumna pa zong a nihna pa mah bangin tua vaimimte hong ciing hi. A limci mahmah vaimim gap 50 hong gah khia hi. Tua vaimim gaute a muh ciangin keekin em a nek ding iplah huai, lo in an a huan ding iplah huai mahmah hi. Ahi zongin vaimim gau khempeuh lo het loin gap khat bek lo-a, tua lo a dangteng a cii dingin a kem hi. Tua khit ciangin leitang awng mun khat kawmin tua vaimim cii-te a a ciing kik hi.\nLim takin tui buakin a puah hi. Tua tungtawn in vaimim gap tul val ding khawng hong ngah hi. Kum simin tawm ta ne-in adangte a cii dingin koih a, a ciingto zel hi. Vaimim pawlkhat zuak a, tua pan a angah sumte sungpan za ah 3 pen leitang kawm manin pia a, adang za ah thumte a khol hi. Kum 10 khawng hong hih ciangin leitang ecra 100 a dim vaimim cinna neipa hong suaka, mi haupi khat hong hi ta hi. Vaimim gap thum a pia a Siapipa tungah a lungdam mahmah hi.\n1. Mikim in hamphatna kingah\n– I taangthu gen mah bangin hih leitung in eite nuntakna ah akibangin hamphatna hong pia hi. Mikim in ni khat in nai 24 i ngah ciat hi. Hih i ngah akibang hamphatna pen mi tampite’n thupha lianpi in sang thei uh ahih manin Pasian tungah lungdam ko kawmin pilvang tak leh tupna, ngimna, lunggulhna kician tawh zang uh hi. Tua bangin a zang thei mite in hih nai 24 sungin na tampi le na lianpi semkhia bawlkhia thei uh a, ama ading le mite ading thupha lianpi suaksak uh hi. Ahi zongin i phattuampih dan kibanglo hi. Pawlkhatte in tua hun sungin khantohna le mainawtna in zang thei uh-a, pawlkhatte adingin bangmah phattuampih hetlo hi. Pawlkhat leuleu bel a khantohna uh kem in khantoh behbeh uh hi.\n2. Meet bawl siam ding kisam\n– I taangthu i et ciangin i ngah hamphatna i meet bawl theih ding hong phawksak hi. A khatna pa’n huan in ne pah lel a, beimang pah hi. A nihna pa’n ciing tei napi zom to nawnlo a, ahih zawhna ciang tawh lungkim ziau hi. A thumna pa’n bel ciing in pungsak a, ciin’ beh toto in, kum 10 bang khit ciangin mi haupa hong suak hi. Pasian hong piak i talent pen i meet bawl theih leh i lawhcin nading ahi hi. Bangzah takin maipha ngahin, hamphatna i ngah phial zongin meet bawl thei kei le’ng sawtpi kiphattuampih khollo a, muibun takin ki nuntakpih thei khollo hi.\n3. Thaman pia in ngakzawh ding kisam\nI taangthu i et ciangin a khatna pa in ne tum pah hi. A nihna pa in khatvei bek sem hi. A thumna pa in bel kum simin ciing behbeh in behlap toto ahih manin kum 10 bang khit ciangin hong hauh lawh hi. Na khempeuh ah hun piak zek mah kisam hi. Pilna sinna ah zong thuakzawhna tawh ngakzawh ding kisam a, sum zon pai zonna ah zong thuakzawhna tawh ngak ding kisam hi.\nNa khempeuh in thaman nei ciat ahih manin thaman piak ding i lunghiang hetloh ding ahi hi. Thaman piakna tawh tha khat thu inzong i deihzah kingah pahlo lai ding ahih manin ngakzawhna I neih ding kisam hi.\nNoah Webster in Webster Dictionary minthang mahmah a zawh nadingin kum 36 sung sawt hi.\nMichael Angelo in The Last Judgment kici lim minthang mahmah khat kum 8 sung a sun a zanin buaipih hi.\nThaman pia in ngakzawhna tawh kalsuan ni..\nKong it lawm le gualte aw, tulaitak i dinmun i et ciangin mite sangin thanem zaw, bangmah hilo kisa kha thei ding hihang… Ahi zongin tulaitak a i pimuh mahmah mite, i een mahmah mite mah bangin Pasian in ei zong hamphatna hong pia hi. Amaute’n zong ni khat in nai 24 ngah uh-a, eite’n zong ni khat nai 24 sung mah i ngah hi.\nHipen Pasian hong piak i thupha lianpi khat ahi hi. Hih hun manpha, hih i thupha lianpi pen meet bawl siamin zeek dan siam peuh leng pilna kibehlapna, siamna kibehlapna, picinna kibehlapna hong suak toto dinga, a tawpna ah tu-a i een mahmah mi lawhcingte mah bangin ei zong a lawhcing, a muibun mi khat i suak ding hi. Lungdam, Dong Mung\nPrevious: Singapore, Orchard Road aom Tang Plaza mai ah gul golpi khat kiman, Video ki khahkhia\nNext: Guh pawm natna (Osteoporosis) ~ Hau Lun\nIndia University khatah Drill kisinna abawllaitak numeikhat inntungpan kisawnkhial in sihlawh\nMalaysia dailenbuk ii Ceiling tungah gulpi khat kimu\nZYA Melbourne pan thu zaksakna (31 January)\nMalaysia, Genting Highland pan aciahsuk Bus 2 tuahsia, mi 1 si\nPate Ni ~ Rev. Gin Khen Mang


url: =Kipumkhatna (Oneness) ~ Pu Zokhai :: ZOMI DAILY\nposted on 8 March 2017 at 9:23 am Lomkholna: Article, Politics, Zokhai\n“Kipumkhat” cihciang-in lian akisazaw, hau akisazaw, pil akizasaw mi khat ahihkeileh kipawlna/pawlpi khat’ cihbangbang manna, zuihna, “he, hi, aw” cih kalsuanna kisa kha ahihman-in kipumkhatna leh I’ minam kigamla seemseem-hi.\n“Kipumkhat” cih kammal-pen minam khantoh nading thugen lasakna peuh-ah kipaksak mahmah-a, akhiatna “Definition” taktak akitheihloh man ahihi. Minam Hunlehmual (Context)-ah akizangh theilo kammal hi-a, nupa nangawn a-kipumkhat nading baihlo-hi.\n“Kipumkhatna” atun ma-a kahlei cial tampi (many steps to oneness) te apaizia thei, saang, um, zuui… tuateh kipumkhatna lam aki-manawh hipan dinghi. Tua kahlei cial tampite’ lak-ah themcilik khat ensuk khawmding hihang:\nKopsepna kammal thak hi-a, masuan khat-ah mi/pawl nih’ sang-a atamzaw pangkhawm cihthu genna ahihi. Kopsepna paizia sung nangawn-ah:\ncihbang-in anamnam aciicii-in kikhen diimdiam laai-hi. Hihpen nasepkhop paizai khat hipan-a, masuan adiak-in sumsinna leh sumbawlna (Economics & Business) lam-ah company tuamtuamte ahihkeileh kipawlna tuamtuamte’ kizopna guipi khat ahihi.\nHih Kopsepna bekbek nangawn-ah pawllim (group) zuui-a kopsep ahihleh pawllim nih ahihkeileh nih tungsiah kikopkhawm hi-a, amau’ pawllim ciat-ah lamkhun (policy) kician aneih baan-ah gentehna-in: Pawllim 3 kipawl-a kopsepna ahihleh tua 3 te-in azatkhawm ding-uh lamkhun (policy) geelkhawm-in gelhkhawm uh-a, kipsak-in zuui-khawm uhhi. Amau’ aituam lamkhunte ahihleh amau’ sung bek-ah zangh uh-a, amau’ pawllim (group) pualam-ah kizangh theilo-hi.\nKihual (Harmonious) cihciang-in atelnop penpen ding-in: La akisak ciang-in mimal kimciat-in amau’ zuihna ciatciat kician tak-in hong sakkim-uh ciang-in zaaknop mahmah-a, tua-pen “La-aw Kihual” kici-hi. Apaisuak bekbek kiza buabua ahihkeileh a-alto bekbek kiza nguaunguau, ahihkeileh a-tenor bekbek kiza cuacua, a-bass bekbek luum dumdum cihbang hileh la kihuallo, zaaknop lo-hi.\nTualleenphung milip kalsuanzia-zong tuabang teekteekmah ahihi. Khamtheih, thauvuui thautang cbt-tawh sumbawl-a ahau khat-in biakna makaai hong sepnop ciang-in; mi-kheem thapaai, polhteh paktat khat-in makaai upa hong sepnop takciang-in; mi haza-a mi-lehheek akiva mahmah khat-in upa makaai hong sepnop ciang-in; sitni seem-a sum tampia zawzaw thu azosak niloh ahihkeileh zudawn muiciai-a ciak lualua niloh khat-in makaai upa hong sepnop takciang-in hihte khempeuh kihualna asusia guù khauhpente ahihi.\nKihualna-pen mimal kimciat leh kipawlna/pawlpi kimciat-in amau’ mapanna adiak-in tualsung phatuam sak-thei masuan ciat-ah kiciantak leh muanhuai tak-a mapan diimdiamna hipipen-a, amau’ kipawlna-a kihellote’ ngeina leh lamkhunte sukkhaak saklo-in zahtaak siam-a, amau’ pawlhuang pualam-a mite-tawh akilawm kizopna-tawh amau’ lampi ciat-ah thahaatna hipipen-hi. Athahaat kipawlna khat-in athaneem kipawlna khat nuaisiat, paaipaih cihte om hetlo-in, amau’ thahaatna-bang ciatciat-ah maainawt cihna-hi.\nZomite’ lelhtaak penpen-in: athahaatzaw-a kiseh kipawlna-in athaneemzaw-a aseh kipawlna enneu sese, ciamnuih alsawhna-a zangh sese, nengniam, tuambawl, paampaih, nuaisiat sese-a, tua-in minam or tualsung-a tualleenphung dammawhna meima-lungno khauhpente suak pahpah uhhi. Tuapi-mah “Kipumkhatna”-peuh cici-laai uhhi. Kihualna nangawn mualmong et banglaai ahihleh kipumkhatna peuhmah Vaan Kumpigam tungvek phialmahle-uh om ngeilo-in Pasian’ kiang-ah kikhiakhia laaiding uhhi *:) happy*:) happy*:) happy\nUnity-pen Zomi ataangpi-in “Kipumkhatna (Oneness)” sa-kha uhhi. Kammal mahmah-ah aki-cilgilloh, aki-ngentelloh, aki-kuhkalloh manmah-in uutpeuh-a aciakciak kitamzaw-hi. Unity-pen “Kipumkhatna” hilo-in “Kigawmkhopna” ahihi.\nKigawmkhawm/gawmkhop (United) cihciang-in “gawmkhawm” cih nungsang akibanglo, atuamdang sil/thu tampi gawmkhawm cihna ahihi. United Nations cihciang-in “Gamzilnamcin Gawmkhop” ahihkeileh “Akigawmkhawm Namcinte” cihna ahihi. Nang leh kei-in I’ gawmkhoptheih bangteng omhiam? Hihthu-in kigawmkhop nading azangno (trigger) ahihi.\nUnited Nations (Akigawmkhawm Namcinte)-in tua “kigawmkhopna”-ah bangteng gawmkhawm-uh, bangteng mimal vaai (individual issue)-a koih-uh, koici bang-a kigii khung-uh, cihte Zomi taangpi-in I-theihloh man-in “Unity”-pen “Kipumkhatna” asa-uh ahihi. Gawmkhop Kipawlna (United Organisation) limlim-ah “Bangteng gawm-a, bangteng privacy-a kikoih” cihthu leh “Kigii Koicibang-a Kikhung” cihthu 2-te naakpi-in theihding akisam ahihi.\nBangteng Gawmkhawm Theiding\nPawllim (group) tuamtuamte akigawmkhop theih nading-in tua pawllim khatciat’ ngiimna leh tupna (aim & objective) te’ lak-ah aguipi: gentehna-in, “Zomi…..” minpua kipawlna ahihleh amau’ mungtup lianpen “Zomi Minam Buppi Phatuam sakding Masuan khatteeiteei-ah pangding” cih hi-limlimding ahihman-in hihbang ngiimna leh tupna anei pawllim or kipawlna (group or organisation or association) nih leh thum-in mapanna-ah pankhop theih honkhat nei cihna hipah-hi.\nKigii Khunna (Setting Boundary)\nPawllim (Group) tuamtuamte akigawmkhop nading-in akigawm khawmding pawllim or kipawlna (group or organisation) te-in kigii akhun siamding naakpi-in thupi-hi. Alianzaw leh aneuzaw vaai-tawh kipawl hilo ahihman-in satanh-zong kikim ding-a, kalloh (limit) neihding, Y pawllim-in X pawllim’ sungthu va-sawk theihloh, va-kigolh theihloh cihte ciangtan kician nei-a kigawmkhop theihding athupi mahmah ahihi, banghanghiam cihleh “kalloh leh kigii” omlo pawllim or kipawlna-pen sawtlo-in kiimlehpaam-in vuknelh dinghi.\nAituamsungthu-pen Zomite diakdiak-in kithei ngeilo-in minam kalsuanna leh biakna kipawlna kalsuanna khempeuh-ah kizangh hetlo ahihman-in kigawmkhop nading aliim avaang om ding-in kithawi panleh kisia kiik pahpah dinmun-ah a-om ahihi. Gentehna-in, Tuiphuum leh RC kigawmkhop nading hualpi-ah, Tuiphuumte-in Mary limte leh vaaite RC te-in anusiatding va-kal tantanleh, RC te-inzong Tuiphuum biakinnte-ah Mary lim leh vaaite va-luutpih tantanleh hih pawl-nihte kigawmkhawm ngeilo dinghi.\nGawmkhop ding-a kilawmteng kigawmkhawm ding-a, aituamsungthu teng ahihleh aituam-ah akikoih/akikep/akizuih siamding naakpi-in thupi-hi. Aituamsungthu-pen mimal vaai nangawn-ah akhangkhin gamliante diakdiak bang-ahpen naakpi-in kithupi sak-a, “mi-khat’ aituamsungthu leh nang akisailo” cihthu kithupi sak-hi. Aituamsungthu sunna/pulaakna ami atuam-in mimal ciat-in teel-a, “Muanna leh maaingaapna leh itna” tung-ah kinga-hi.\nZomi sung-ah “Taangpi vaai leh aituam vaai” akitelloh man-in makaai upate-khawng bullehbaal omlo, aituamsungthu peuh-tawh gensia zaanzaan, khat-in nana pumgup ahihciang-a kinial, aituam thute hong phulaam nianua, atawpna-ah aki-zuakzuak kisuak-in “Critique” suak zolo, kitotna-peuh suakden-hi. Tua-tawh ton-in “Critique Kiciantak-a akibawl” te-zong aituam vaai-in mipi-in la/seh pahpah-uh ahihman-in “Makaai gensia, makaai hawmthawh…” cih-a kipan alum-alet kammalte-in lampi khaakcip pahpah-hi, hihte-pen “Aituamvaai leh Taangpi-vaai” akitheih hetlohman ahihi.\nKigawmkhawm ding cihciang-in ka’ aituamvaai khempeuh, na’ aituamvaai khempeuh kong’ ken, nong’ ken kuullo-a, na’ aituamvaai khempeuh kong’ theih kuullo-in, kei’ aituamvaai khempeuh-zong nong’ theih kuullo-hi. Akituak I’ lungtup guipi: gentehna-in “Social Revolution” ahihtuakleh hih Social Revolution alawhcin theih nading I’ septheih omsunte I-gawmkhop ziauding ahihi. “Na’ zii’ thu manglua veteh-aw,” kong cihcih akuul ahihloh mahbang-in, “Laigelh kinlua veteh-aw,” nong’ cihcih-zong kuullo-hi. Eite-nih’ hihtheihna-tuak ki-tawsawn, kithapia-a kalsuanding cihna ahihi.\nKigawmkhopna (Unity)-ah, “kigii khunzia leh aituamsungthu” cihte akitheih man-in UNO sung-a kihel gamte enlehang, amau’ hihna/panna ciatciat-ah pangkhawm uh-a, tua nangawn khatveivei USA-in thuneihkhum-nuamzeel taleh ahunzuui-in amau’ rights ciat-tawh kuankim-uh ahihman-in kizawhthawhna, gamneu ci-a kipaampaihna om tuanlo-in tonkhawm thei-hi. Tua kalsuanzia Zomi sung-ah akisam penpen ahihi.\nKigawmkhop man-in ka’ khasum nang-tawh kisai tuanlo-a, nang’ khasum kei-tawh kisai tuanlo-hi. Kigawmkhop man-in nang’ upna kong’ zuih sese kuullo-a, kei’ upna-zong nong’ zuih sese kuullo-hi. Upna leh zuihnate-in “amaan, akhial, uptaak/taaklo” mimal kim’ khensatna zuui-a uptheih zuihtheih ahihi. Kigawmkhop man-in na’ vanzuakte kong’ lei hamtang akuul hilo-a, ka’ vanzuakte nong’ lei hamtang akuul hilo-hi. Ka’ album “Zomi Zogam” bang nong’ leiloh hang-in apoi hi peuhmah lo-hi *:) happy*:) happy*:) happy\nKopsepna, Kihualna, Kigawmkhopna cihte kal-khatbeek suanthei naailo-a “Kipumkhatna” cih limlim-in khiatna neilo-hi. Tua ahihman-in nang leh kei kipumkhat kuul sese lo-in kopsep siamding, kihual siamding, kigawmkhop-ding thumasa ahihi.\nPrevious: Thai Mae La Refugee Camp ah amauleh amau akithat Suicide tam ~ ZD\nNext: Japan gamah Phone panin dailenbuk a awng zontheihna Service ki panding ~ ZD\nlam no says\nlai at ten zo lai a hih le zo lai mah tawh a ki cing in at leu in hoih ding hi zo lai hi na pin mang lai khawng tawh hel ding hi lo hi critique cih te pawl unity rights cih te pen zo lai hi lo a vek pi in zo lai mah hong zang leu cin cih lung gual hangh lung dam


url: =Zo lote’n Zo te Zuan ~ Evan. Suang Dal :: ZOMI DAILY\nposted on 21 November 2014 at 4:18 pm Lomkholna: Article, SuanghDal\nA it zolo zawte’n a itzo zawte’ kiang zuan :: Itna tawh kisai Lai Siangtho sung ih sim ciangin mihingte in itzawhna thu hangin Jesuh’ ong tatkhiatna Singlamteh thu a hemkhia zo ding ki-om lo hi, cih thu kimu thei hi. Tua Singlamteh itna pen Agape itna kici hi. Agape itna cih pen mongnei lo itna cihna hi a, mongnei lo itna cihteh ahang (condition) tungah kinga lo itna cihna hi. Kam dang khat in gen lehang agape itna ih cih pen a ithuai lote itna cihna zong ahi hi. Itna thupi pen hi. A it zo nuam lo ih om kei hi. A it zo tang a ut vive ih hi uh hi. Ahi zongin ih ki-it zo kei uh hi. Tua ahih manin, ahong itzo zaw ahi Pasian ong tatkhiatna Singlamteh thu ih zuat loh hong phamawh pelmawh ding ahi hi.\nItna pen ahang (condition) tungah kinga lo cih ciangin Jesuh Khrih sungah thu-ummite pen amau’ dikzawh, itzawhna hangin Pasian’ itna a ngah uh ahihi, cihnopna hi lo hi. Mangkangte’ paunak khat in “Love is blind” ci uh hi. Ahi zongin Lai Siangtho’ gen Agape itna pen a mit taw lo hi. The Agape Love is not blind. Love sees. Itna maan taktak a mit taw lo hi. Itna in mu hi, cih pen Lai Siangtho’ gen ahi hi. Itna in hong mu hi. Itna in zuan sak hi. Itna in nusia sak hi. Itna in thukhen hi. Itna hangin a sia a pha kikhen ding hi. Itna in thumaan le thusia khen hi. Tua itna a nei Pasian in thukhen ding hi. Itna in siangtho hi.\nA siangtho Pasian in mawhna thu khen ding hi. Tua ahih manin na bukna a muan huai nai hiam? Jesuh Khrih, Suangpi kitam sungah na nuntakna na kiliah sak nai hiam? Tua dikna puanpak na silh nai hiam? Tua itna na ngah nai hiam? Tua itna na zuan nai hiam? A itzo zaw Pasian’ thu sungah na kibual nai hiam? Nang le nang’ itna na kimasuat sawm lai hiam? Itna zong a kilamzia om hi. A it ding om a, a ki-it ding om hi. Ahi zongin khat ciat in it ding tavuan vaipuak kinei hi.\nAgape ahi lo itna khat pen Greek pau in ‘eros’ kici hi. Eros a khiatna in, a ithuaite itna cihna hi. Cilesa ki-itna zong kici thei hi. Eros in ama adingin a ithuaite bek it hi. Cilesa ki-itna tua eros in itna teng hi. Eros love discriminates. Agape itna in teel hi. Agape love elects. Cilesa ki-itna tua eros in sisan kan ahih manin sisan luangluang sak lai hi. A luangsa Jesuh’ Sisan tawh itna zon sawm lo uh hi. Jesuh’ sisan tawh itna teel lo uh a, amau’ sisan tawh itna teng uh hi. Cilesa ki-itna tua eros in thumaan tawh thukhen a, ahi zongin Lai Siangtho’ gen thumaan thutak tawh ki-itna zong lo uh hi. Eimau’ itna ciat bulphuh ih hih manin gamsung gampua ah buaina piang hi.\nTua ahih manin, cilesa ki-itna bulphuh in hong kizuan ahih leh tua pen sawtvei khom tuan lo ding hi. Cilesa itna bulphuh a taikhia, a tuankhia a kuankhia na hih leh tua pen a sawt pen leh khangkhat a kiman tei hangin tawntung zo tuan lo ding hi. Tuni in ih kizuatna, ih kikhenna, ih kipaisanna, ih kitaisanna, ih paikhiatna, ih kilensanna, ih kizitsanna, ih kizuat ih kibelhna, thute pen Agape itna bulphuh ahih nak leh guak suak ngeilo ding hi leuleu hi.\nAgape itna nei nu na hih manin hong kizuan hong kipom, agape itna a nei pa ahih manin a kizuan a kibel a hih ding kisam hi. Cilesa ki-itna pen a mittaw hi. Eros love is blind. Agape ki-itna pen a mittaw lo hi. Agape love is not blind it sees. A gape ki-itna pen ahang (condition) tungah kinga lo hi. Eros ki-itna pen ahang (condition) tungah kinga hi. Ahang (condition) tungah kinga lo cih leh mittaw (blind) cih a khiatna kibang kilkel lo hi.\nNupa kikal ah pasal pen a it dingin a kiseh hi a, numei pen a huh dingin a kiseh ahi hi. Pasal in ukna le lutang hihna tawh a nuntakna pia dongin a it ding hi a, numei pen a pasalte’ thumanna le huh dingzia tawh a it ding uh ahi hi. Tua ahih manin pasal in a zi a it ding ahi hi. A zi kicingtaaklahna le kizenlohna a kipan hawmthawh huainate pen a tuam hi a, it himhim ding pen pasalte’ mawhpuak ahi hi. Tua ahih manin zi in a itzo zaw a pasal’ kiang a zuat ding mah ahi hi.\nA pasal tawh sawtvei a kikhen lua nupa kikal ah buaina piang pelmawh hi. Tua bang a pianloh nadingin hanciampih huai mahmah hi. Tate le nulepa’ kikal ah zong nulepa in tate pen a itzo zawte ahih uh kul a, tua mah bangin, nulepa bangzah ta-in pil in hai in, gina kei phial mah ta leh Lai Siangtho in nulepa thumang ding, zahtak ding ci ahih manin a thu ih man a, ih zahtak ding na hi mawk hi. U le nau kikal ah zong uzawte mah a itzo zawte uh hi a, naute it ding pen ute’ tavuan hi in, naute in uzawte thumanna tawh zahtak bawl ding ahi hi.\nTeek le mo kikal ah zong Teekte pen a itzo zawte ahih uh a kul ahi hi. Banghang hiam cih leh teekte pen mo ngeite hi khin uh a, mote pen teek dingte hi pan uh hi. Tua ahih manin mo in a zuat a itzo ding nu ahi tua a teeknu’ thu a man ding thupi mahmah hi.\nPawlpi kem Sya le pawlpi mite kikal ah Syapa pen a itzo zaw ding pa ahih kul ahih manin itna thu tawh a kidim mahmah kul ding hi. Topa Jesuh in “Keimah in Tucing hoih ka hi hi” ci hi. I am the Good Sheperd, ci ngiat hi. Makai hoih kisam masa hi. Nasemte le boss te’ kikal ah Bosste pen a itzo zawte ahih masak uh a kul ahi hi.\nTua bangin itna tawh a makaih kei leh a nasemte in taisan lel ding hi. Kumpite le gammite’ kikal ah kumpite pen a itzo zawte ahih uh a kul ahi hi. A gammite a it lo kumpi in gammite nasep guan zo lo uh hi. Itna le thumaanna tawh uk lo uh hi. Tua bang gam kumpite a gammite in taisan ding a, ahih kei leh a gammite cimawh liangvai in a itzo zaw kumpi gamte kiang ah gal tai ding uh hi. Tua bangin a itzo zaw gam kumpite kiang a zuan minamte lakah Zomi te zong kihel kha hi hang.\nEite hong itzaw USA, Australia, Europian gam tuamtuam te ah itna a va ngah dingin Malaysia, Thailand, India gamcihte bulphuh in itna zongin ih om phengphang uh hi. Ih it mahmah ih tu ih ta ih pasal ih zi ih nu ih pa ih pu ih pi ih lawm ih gualte in a itzo zawte gam hong zuat san ciangin khitui luanna le lunglen khuangaihna nakpitak in piang ahih manin baih het lo hi.\nA itzo zawte gam ah, mihing malkhat ciat’ suahtakna le manphatna tawh kizui in itna ngah sak uh a, a cidam nading, a pil nading, a khantoh nading un deihsakna lianpi tawh panpih in pantah uh hi. A it zolo zawte’n a itzo zawte’ kiang a kizuan ahih manin ahong it mite’ thu ih man ding le a thukhunte uh ih zuih sak ding thupi mahmah ding hi. A itzolo zawte’n a itzo zawte’ kiang a kizuan hi a, ih ta ih naute in hih thu hangin a itzo zawte’ gam hong zuat san uh a, lengvan dawn ah hong len san ciaiciai uh ciangin nakpitak in ih lung ong lengin ih nuntakna hong khenkham lua mahmah hi.\nKi-it zawhlohna hangin kisikna le khakhamveina, kipaisanna, kitaisan, kilensanna piangpiang lai ding ahih manin lunglen huai, lungkham huai khol mahmah hi. A it zolote kitaisan a, a itzote kizuan hi. A itzolo gam le a itzo lo kumpipa’ gammite in hih bangin innkuan kikhenkhapna thu tuak ziahziah uh a, gammite zong khat le khat ki-it zo nawn loin, kitaisan in kikhenkham in lei mong khat ah ih kithehthang hi. Ahi zongin Lai Siangtho in “Ama deihna bang a sem dingin Pasian in a hong sap, amah a it eite a’ dingin na khempeuh a hoihlamin piangsak hi, ci-in ih thei hi”, na ci hi (Rom. 8: 28).\nBangbang ahong piang zongin Topa Jesuh Khrih’ ong tatkhiatna Singlamteh Lungdamna thu ii ahong itna (Agape love) le ahong hehpihna (Grace that is greater than our sin) thu sungah itna a zong mi khempeuh in sunglam suahtakna (insight peace) ngah ding uh a, tua banah a kizuan a itzo pa, a itzo nu hong suak ding uh hi. Jesuh Khrih upna hanga a piangthak nuntakna ah a beisa it zawh lohna hanga lunglen khuangaihnate khempeuh zong hong beibei dinga, nuntakna thak khangthak ahong piang ding hi ta hi. Zo lote’n Zo te Zuan hi. Topa’ minthan nading hi tahen! Evan. Suang Dal\nPrevious: Ka phawkkhak velval kanu kam – 4\nNext: Lengtong Late ka khumcil thu\nIndia in Russia’ bawl SMERCH laihnading Rocket sitna neita ~ TK Lian\nMinam mangthang na hihi


url: =ZOGAM.COM - Lungsim Khaatna Panin Suahtakna\nLungsim Khaatna Panin Suahtakna\nLUNGSIM KHAATNA PANIN SUAHTAKNA | By:Rev. Dr. J.M. Ngul Khan Pau\n(Ephesa 4:31, Heb 12:15)\n‘Lungsim khaatna’ i cih ciangin mite in hong simmawh, hong gensia, ahih kei leh mawhna om lopiin hong taina hangin na sakna dam theiloin lungsim ah gu bangin hong zen cihna hi. Mi khat gen dan in a gen ding hileng “gutui dawn in midang si ding” i sak leh ei a dawnpen si ding na kihizaw hi. Tua hangin pumpi cina hi lo, ahih hangin thazawm mahmah mi tampi pen lungsim kha natna in zung thukpi ama nuntakna kha ahih manin gimpih uh hi.\nKhaatna a piangsak nate paikhia in: Mipawl khat dam ding lunggulh mahmah napi’n lungsim natna a piangsak nate panin kihem khia tuan lo uh hi. Tua bang dahna, khuisatna, gimna hong pia, zan ihmut theihlohna hong ngahsak nate na paihkhiat kei leh na suakta tuan kei ding hi. Nusiat ding, paihkhiat dingte kemkem kei inla - pai pahpah in. Na lungsim khaatna a dam taktak ding na lunggulh leh paihkhiat ding om cihna hi. Gunkuang tungah mi a tuan ciangin a puak zawh ding val a tuan ciangun tum hi. Nang zong na puakzawh ding val na puak ciangin lungkhiatna buannawi sungah na tum ding hi. Zattheihloh in na om kha ding hi. Leitung nuntakna ah hong nasak ding thu, hong kapsak ding thu tampi na nei kha ding hi. Tua thute hangin na thazawm leh nang bek in thuak in na sihlawh thei hi. Paikhia mengmeng lecin nang a dam baih na hi ding hi.


url: =US gamsung khualzinna pawlkhat – 82 :: ZOMI DAILY\nposted on 24 March 2016 at 8:00 am Lomkholna: Article, Awnzapau\nRiverside – Las Vegas – Hoover Dam – Williams\nMungno tawh ko gel bekmah kithuah in Riverside pan zingsang nai 8:00AM in ka dingkhia uhhi. Ken still camera leh video camera a baihsa in koih kinkenin hun khatkhat teh ka zaih hi. Ka paina khempeuhah mual vive in hong umcih hi. Mual tungah bangmah po meel lo in suangtaak suangsakh vive dan ka mu hi. Ka kim ka pam uhah zong sing golpipi po se lo in sehnel gamdan vive ahihi. Ahi zongin lei maitang teng sehneel maii vive bel hi khin lo in haksapipi in singkung pawlkhat a khawk a khawk in po zo veve hi.\nMun khatkhat ah mualtung ah sing kizingtak a, a pona zong na om kawikawi zel hi. Mualtung teng bangmah po zawhlohna mualkuam tengah huih pan a meitha lakna ‘wind turbine’ vive kimu thei a, tua huih thate tawh energy/power storage abawl uh ahihi. Tua bang a wind turbine tampi kikoihna munte pen ‘huih tha laakna lo zau’ (wind turbine farm or wind farm) na ci zawzen uhhi.\nAmerica pen a zai mahmah hangin mun khempeuhah electric mei ki-ngah hi. Zat ding leh dawn ding tui kingah hi. Tuate a piak theih nadingin tuitha pan ahi zongin huihtha pan ahi zongin khua-phelep mei tangsak hi. Tua banah suangmeihol tawh ahizongin ninh buakna pan a kingah a kuang thei ding ninhpa a tuamtuamte halna pan zong meitha piangsak uhhi. USA gambupah meitha ngahna a nuai a bang ahihi.\nUSA Gambup Meitha Lakna\nCoal (suang meihol – steam engine) 39%\nHydropower (tuitha/dam) 6%\nOther renewables 7%\nBiomass (ninhpa) 1.7%\nGeothermal (leitanglum tha) 0.4%\nSolar (ni taang tha) 0.4%\nWind (huihtha) 4.4%\nPetroleum (datsi-dissel cih dante) 1%\nTua hi a, amau gam bangin bawl thei ziahziah pah thei khong hi leng, Zogam khua khempeuhah nitaang tha, huihtha leh tuitha bek tawh zong, khuaphelep mei mun khempeuhah mei taang bek hi lo in, an huanna, puan sawpna akipan kicingtak a kipia zo zihziah ding hi mawk hi. Ahi zongin suangmeihol khulna pan (coal-fired steam engine generators) meitha piansakna ah huih nin sak (air polluted) lua ahih manin 2050 kum ciangin zat nawn loh dingin ngimna nei khol khin zo uhhi.\nTua bek hi lo Kawlgam kumpi in ei gam ei lei puah masak ding sawm hi leh, Kawl gam pan gamdangah siikzawnpi gol mahmah a ih puak gas te tawh, ih gam sungah an huanna ahi zongin, meitha piak nading in ahi zongin, zang leng zong ih gamah sing khul kul lo ding aa, ih gam ih lei sun ni sat mahmah hun laitak na ngawn in, ih kim ih paam ih muhna khempeuh singkung lopate tawh dum dildialin niim dildial ding a, zan ciangin khua khempeuhah khuaphelep mei taang zihziah ding ahihi.\nLampi ah ka paipai uh ciangin lamsak lam khang gam kidawh dan a mual a guam na kikheelkheel in singkung lopa zong na kilamdang kawmkawm pah zel hi. Mun khatkhatte ah eilam gamlak a ih muh ngei loh paakbeel sung khawng bek a, a ih suan theihte ‘cactus’ kici teh nei lo a kildawn tawh kibang ling tawh kidim a tehte a peek deda singkung namkhat leh ‘saguaro’ kici a teh nei meel lo a mul thipthiap singkung namkhatte ban ah ‘Joshua tree’ kici singkung a tehte taakteh tawh kibang in sing hiangtung leh akungpi tungah a kiphut zengzang singkung nam khat cih bangin a hon ahon a a pona ka mu uhhi.\nEi lamah paakbeel sungbek a ih koih bang lo in hih lam ah singkung golpipi cia mah pha mawk hi. Maan tawh kizaihkhawm nuam in ka sawm kawmkawm in a lamdang zaw a singkung golzaw peuh na om lai kha thah leh ka cih kawmkawm teng tawh, ahoih zaw ding deih se lua ka teltel uh a ka khenkhen uh leh, gitneihloh kal in Las Vegas City tung ding ka hi ta uh a, koi mah ah kizaih man lo in ka nusiacip kha uhhi.\nPrevious: Mi tawh kikholh ciangin ~ Hau Za Cin\nNext: Vondeih Kep Ding – 29 (Pau Khan Kap)


url: =Korin Masa 15 | Siantongluan.net\nKorin Masa 15\nKorin Masa 15 |\nSanggamte aw, note kiangah ka hong hilh, note in hong sangin kiptakin na let uh thu, na phawkkik ding uh ka deih hi.\nKei hong hilh thu pen lungdamna thu ahi hi. Note in kiptakin tua lungdamna thu na let nak uh leh hotkhiatna a ngah na hi uh hi. Tua hi kei leh na upna uh a mawkna ahi hi.\nKei tungah a hong kihilh a thupi pen note tungah ka hong gensawn a, tua in: Lai Siangtho sungah a kigelh mah bangin eite mawhna tangdingin Khrih hong si-in\nkivui a, Lai Siangtho sungah a kigelh mah bangin a ni thum ni-in Pasian in hingkiksak hi.\nTua ciangin Peter kiangah kilang a, a zomah sawltak sawmlenihte kiangah kilang hi.\nTua ciangin thu um mi za nga val tungah thakhatin kilang hi. Tua mi za nga valte, pawlkhat a sih khit tei hangin a tamzaw nungta lai uh hi.\nTua ciangin James tungah kilang a, tua banah sawltak sawmlenihte tungah kilang leuleu hi.\nA tawpna penah, kei pen a ngeina bangin a suaklo naungek tawh a kibang hinapi-in kei tungah zong hong kilang hi.\nBang hang hiam cih leh kei pen Pasian pawlpi a bawlsia mipa ka hih manin sawltak cih dingin zong a kilawmlo zah dongin sawltakte lakah a neupen ka hi hi.\nTua bang hita se leh Pasian hehpihna tawh tu-a ciangah ka om a, kei tungah a hong piak ama hehpihna a mawkna suaklo hi. Sawltak dangte khempeuh sangin na nakpi takin ka sem zawsop hi. Tua ka sepzawhna pen keima hatna hang hiloin Pasian hong hehpihna hang ahi hi.\nTua ahih ciangin kei ka hi a, sawltak dangte in ahi zongin hong hilh thu pen Khrih thawhkikna thu mah hi a, note up zong tua thu mah ahi hi.\nTu-in gen penin a kinei thu in: Sihna panin Khrih kihingkik sak hi, cihna thu ahih manin, bang hangin note pawlkhat in, misite thokiklo ding hi, ci thei na hi uh hiam?\nTua bangin misite a thokiklo hi leh Khrih zong a kithosak kiklo hi ding hi.\nKhrih a kithosak kiklo hi leh kote thuhilhna a mawkna hi ding a, note thu up zong a mawkna mah suak ding hi.\nTua bek zong hilo lai-in, misite a kihingkik saklo ding hi leh Pasian in Khrih hingkik sak hi, ci-in teci pang ka hih manun, mite kiangah Pasian thu a manlopi-in a gen ka suak ding uh hi.\nBang hang hiam cih leh misite a kihingkik saklo ding hi leh Khrih zong kihingkik saklo ding hi.\nKhrih a kihingkik saklo hi leh note upna a mawkna hi ding a, na mawhna sung mah uhah note a omlai na suak ding uh hi.\nKhrih thu a um, a sisa mite zong a mawkna mah hi lai ding hi.\nKhrih hangin i lamet thu pen hih i leitung nuntak sung thu ding bek hi takpi leh leitung midang khempeuhte sangin a hehpihhuai zaw ihi ding hi.\nAhi zongin a thuman taktak ci lehang, a sisa mite zong hingkik takpi ding hi cih a kitel theihna dingin sihna panin Khrih kihingkik sak khinzo hi.\nBang hang hiam cih leh mi khat hangin sihna a ommah bangin mi khat hang mahin misite zong hinkikna om hi.\nBang hang hiam cih leh Adam tawh a kizop manin mi khempeuh si a, tua mah bangin Khrih tawh a kizom khempeuh zong kihingsak kik ding hi.\nAhi zongin tua hinkikna pen ama hun tawh kizui-in a banbanin hi ding hi. A masa penin Khrih hi a, Khrih hong paikik ciangin ama pawlte khempeuh hingkik ding hi.\nTua ciangin Khrih in ukna, vangliatna, aana a nei ama galte khempeuh a zawhgawp khit ciangin Pa Pasian tungah ukna aana ap ding a, tua ciangin hih leitung hun beina hong tung ding hi.\nBang hang hiam cih leh Pasian in a galte khempeuh zo-in a khenuai-ah a koihkhit hundong mateng Khrih in uk ding hi.\nA tawpna-ah suksiat ding a gal nunung pen in sihna ahi hi.\nBang hang hiam cih leh Lai Siangtho in, "Pasian in na khempeuh ama khenuai-ah koih hi," na ci hi. "Na khempeuh," a cih ciangin Khrih khutnuai-ah na khempeuh a koih Pasian mahmah simloh a vekpi-in a huamkhin ahihna kitel hi.\nKhrih khutnuai-ah na khempeuh a kikoih ciangin ama khutnuai-ah na khempeuh a koihsak Pasian khutnuai-ah Tapa mahmah zong om ding a, Pasian pen na khempeuh leh a kuamah peuh tungah a lianpen hi ding hi.\nTua ciangin thu khatah, a sisa mite tangdingin tui a kiphum mite in bang a deihna uh ahi hiam? Misite kihingkik sak hetlo ding ahih leh bang hangin a sisate tangdingin tui kiphum ahi uh hiam?\nA site hinkikna omlo ding hi leh bang hangin kote in nisimin gimna leh sihna zah dong dingin lauhuaina thuakin na sem nuam ding ka hi uh hiam?\nSanggamte aw, i Topa Jesuh Khrih thu-ah note hangin ka kisaktheih zah mah bangin nisim mahin sihna a thuakthuak ka hi hi.\nHih leitunga phattuamna ding bekin ngaihsun ni ci lehang, sahang tawh kilai bang keekin Efesa khuamite tawh ka kihihna uhah gim thaman bang ngah ka ahi hiam? Misite hinkikna omlo ding hi leh, "Zing ciangin si khading ihih manin i duhduhin an ne zu ne-in nuamtakin om ni," ci-in paunak a om bangin gamtat lel ding ahi hi.\nSanggamte aw, mi khemsa-in ta kei un. Kikholhpih hoihlote in mi siasak thei hi.\nHoihtakin thu ngaihsun phakik un la, mawhna gamta nawn kei un. Note pawlkhat in Pasian thei hetlo na hih manun maizumhuai mahmah hi.\nMi pawlkhatte in, "A sisa mite bangci thawhkik ding a, bang pumpi tawh thokik ding ahi hiam?" cikha thei hi.\nTua bang ngaihsutna haihuai mahmah hi. Khaici na tuh uh ciangin a muatlopi-in hong po theilo hi.\nMangbuhci ahi a, khaici dang khat peuhpeuh ahi zongin na tuh uh ciangin hong po-in a khankhit ciangin a kung omzia dingteng tawh a tuh na hi kei uh a, a khaici bek a tuh na hi uh hi.\nAhi zongin Pasian in ama hoihsak bangin a kung ding na pia a, khaici nam tuamtuamte-a ding kung nam tuamtuam a guan hi.\nTua mah bangin sa a nei nuntakna nam khempeuh zong a sa kibang kimlo hi. Mihing sa, ganhing sa, vasa sa, ngasa sa, cih bangin a nam tuamtuam a om hi.\nVantung pumpi om a, leitung pumpi zong om hi. Vantung pumpi a hoihna a tuam khat hi a, leitung pumpi a hoihna zong a tuam khat mah ahi hi.\nNi a hoihna a tuam khat hi a, kha a hoihna a tuam khat hi a, aksite a hoihna a tuam khat mah ahi hi. Aksite nangawn a hoihna a tuamtuamin omlai hi.\nMisite a thawhkikna zong hihte mah tawh kibang hi. A kiphum pen a muat thei hi a, a thokik pen a muat theilo ahi hi.\nA kiphum laitakin hatloin melsia a, a kithawhsak kik ciangin thahatin a melhoih hi.\nA kiphum laitakin leitung pumpi hi a, a kithawhsak kik ciangin kha pumpi ahi hi. Leitung pumpi a om mah bangin kha pumpi zong a omding ahi hi.\nTua ahih manin Lai Siangtho in, "A masa Adam pen leitung nuntakna a nei mihing hong suak hi," na ci hi. Ahi zongin a nunung Adam pen nuntakna a pia thei Kha ahi hi.\nAhi zongin kha pumpi a om masa hiloin leitung pumpi a om masa hi a, leitung pumpi a omkhit ciangin kha pumpi a omthei pan ahi hi.\nA masa Adam pen leitung leivui tawh a kibawl hi a, a nunung Adam pen vantung panin a hong pai ahi hi.\nLeitung tawh a kipawl mite pen lei tawh a kibawl mite tawh a kibang hi a, vantung tawh a kipawl mite pen vantung panin a hong pai mipa tawh a kibang ahi hi.\nEite in lei tawh a kibawl mite lim i puak mah bangin vantung panin a hong pai Mipa lim zong a pua ding ihi hi.\nSanggamte aw, note kiangah ka hong gennop thu in: Pasian Ukna sungah hih leitung silesa pumpi lut theilo ding a, a siathei pumpi pen a siatheilo pumpi suak theilo ding hi.\nKuamah kim in a theihloh thusim khat na ngai un. Eite khempeuh a si khin ding ihi kei a, thakhatthu-in a kikheelvat ding ihi hi.\nPeengkul nunung hong gin ciangin mitphiat kikal sungin i kikheelpak ding hi. Bang hang hiam cih leh peengkul hong gin ciangin misite a sithei nawnlo dingin hong tho ding a, i vekpi-in i kikheel ding hi.\nA muatthei pumpi pen a muattheilo pumpi-in hong kikheel ding a, a sithei pumpi pen a sitheilo pumpi-in hong kikheel ding hi.\nA muatthei pen a muattheilo hong suakin, a sithei pen a sitheilo hong suah ciangin Lai Siangtho thu hong tung taktak ding hi. Lai Siangtho in, "Sihna maimangin gualzawhna in khuplet hi.\nSihna aw, na gualzawhna koi-ah om a, midangte na suksiat zawhna ding na thahatna koi-ah omta ahi hiam?" na ci hi.\nSihna a pianna mawhna hang hi a, mawhna a kitheihna Thukham hang ahi hi.\nAhi zongin i Topa Jesuh Khrih hangin gualzawhna a hong pia Pasian tungah i lung a dam hi.\nTua ahih ciangin ka hong it sanggamte aw, Topa hangin na nasepnate uh a mawkna hi ngei hetlo hi, ci-in na theih uh mah bangin Topa-a dingin a tawntungin na sem un la, ling hetloin lungsim kiptakin na om ta un.\nTedim Lai Siangtho / Laibu: Korin Masa 15


url: =Multi-media journalism a sin nuam ten scholarship ki siau thei :: ZOMI DAILY\nMulti-media journalism a sin nuam ten scholarship ki siau thei\nposted on 20 August 2016 at 1:44 pm Lomkholna: Myanmar, News\nMulti-media Journalism a sin nuam te in Myanmar Journalism Institute(MJI) ah kisin thei in sum leh pai haksat na a nei te in scholarship ki siau thei hi ci-in tuni zanni MJI zum ah press conferece pan Training Director U Sein Win in gen hi.\n“Ko pen ka hih theih zah vua state leh division pan a kim tak in ki hel sak nuam hi ungh. Tua ahih man in hih pen တိုင္းရင္းသား te in zong hong siauh ding hanthwn ungh. Tua ban ah hihpen experiences kullo in journalist a sem nuam khempeuh sin thei in sum leh pai haksa takpi te pen scholarship ki siau thei” hi ci in gen hi.\nScholarship pen nam nih om a Yangon a om te leh နယ္ pan ့hong pai te a ding in khen uh hi. နယ္ pan a pai te pen omna leh nekleh dawm sik ding in sang sum pen နယ္ pan hi ta leh Yangon pan hi ta leh 2,000,000 bei ding hi-in tualak pan 500000 paik kul ding hi. ahih hang a nei vetlo te tawh pen kiho theih hi ci in Training Director U Sein Win in gen hi.\n“Hih pen a batch nih na hi in nungkum a sang hoihzaw ding hi bannghang hiam cihleh Media marketing I cih pen a hun zui a, a ki laihlaih hi a tuamah bang in tukum pen nungkum a sang a cingzaw in sin kha toto ding uh hi” ci in U Sein Win in gen hi.\nHihpen full time bacth nih na hi in batch msa in mi 19 kah uh a May kha sung in diploma buaih pia hi. Tua lak pan in a gualzo Win Kyaw in hih pen kei a ding in ding in nasep dan leh a thu mahmah in siam zaw ing kei leh kei zong ki muan na ngah ing ci hi.\n“Hih lai ah kah ding pen a kuama peuh thapia nuam ing, van leh na; Camreac cihte a kim in om in a thubek hilo in a kisem takpi hi in hih sang man ciang ei leh ei kimuan na neih ban ah kawlgam ah hih bek om ahih na tawh kizui in nasep pen zon hak lo hi” ci hi.\nMJI pen Journalism tawh kisai kawlgam ah diploma course a masa pen hi in 2014 May kha ni 4 ni in kiphuan hi. Part time diploma course leh Full time diploma course nei uh hi. part time zong a batch nih na te akah lai tak hi in hi. deadline pen september kha bei dong ngah hi.\nA siau nuam te in www.mjimyanmar.org pan in form ki download thei in theih beh nop i neih leh communications@mjimyanmar.org phone no: 09786232400 Soe Moe Zaw kiang ah phone pan ahizong mail pan a hi zong ki dong thei hi.\n#scholarhip available #Myanmarjournalisminstitute\nPhoto: first batch sangnau pangte\nPrevious: ZAM Thupuak :: 21 August 2016\nNext: Gambup Innpi (Hluttaw) Hawhna ~ Bob Tuangpi\nRohingya te huhna piading Malaysia Tembaw Yangon tungta ~ ZD


url: =A Pasal Adingin Thungen | June 5 ~ MUC\nA Pasal Adingin Thungen | June 5\nAdmin 7:25:00 PM Articles, MISSION NEWS\nMEXICO June 5\nEsther Garcia, 35\nEsther in kum 12 a phak a kipan nitak a lup dingsialin, “Ka pasal ding hong pia in,” ci-in thungen hi. Esther pa in zukham den hi; a zi tawh kitawng den hi. A zukham ciangin a zi leh a tanu Esther temta khat tawh vau den hi. Khat veivei ciangin temta tawh deng hi; dengkha sam lo hi. Esther in a taktakin thunget dan ding thei lo hi. Ahi zongin Pasian in hong huh ding hi, cih um hi. A lawmte khat a hopih bangin Pasian hopih hi.\n“Pasal hoih khat hong pia in, innkuan nuam khat hong ngahsak in, tapa khat hong pia in” ci-in Topa tung pan ngen hi. University sangkah a zawhkhit ciangin Esther in Luis tawh kimu uh hi. Amah pen zatui zuakna mun khatah nasem hi. Kimu khawm zelzel uh hi. Luis in Sabbath ni ciangin kikhawm dingin zawn thei zel hi.Esther in kikhawmin zui thei zel a, nuamsa mahmah hi. Pawlpi mite’n Esther limtak muak uh a, nidangin a ngah ngei loh lungnopna ngah thei hi.\nThugensia pa in Daniel thu gen a, Esther bil ah pasal khat in hopihna aw khat a za hi. Hih mun in nangma ading hi. Na pawlpi pen na pawlpi ding hi, cih hopihna khat za hi. Esther in Luis en a, “ Hong hopih na hiam” ci-in dong hi.\n“Hopih kei veng ee,” ci-in Luis in dawng kik hi.\nEsther in kua hi ding hiam tua bangin a hopih ci-in lamdangsa hi. Kikhopna pan a ciah khit ciangin, a zak thute ngaihsunsun hi.\n“Hih mun in nangma mun hi. Hih pawlpi in nangma pawlp hi ding hi,” cih bekbek a lungsim ah hong suak hi. Esther in tua bangin a hopih kua hi ding hiam cih pen thei lo hi.\nSabbath ni hong tunkik ciangin Luis in Lai Siangtho thusinpihna munah Esther vapai pih hi. A zingciangin Luis sanggam nu le a pasal in Esther innah va hawh uh ciangin lungdam mahmah hi.\nEsther in Piansakna thu leh Thukham Sawm thute a zak ciangin theibeh semsem nuamin amah leh amah in Lai Siangtho kantel hi.\nSunday ni nitak lam khat Esther in Lai Siangtho thusinin a omlaitakin a pa in zukhamsa-in inn hong ciah hi. Amah in Adventist thu-um nupa khat mu a, anhuanbuk sungah a lutsuak hi.\nEsther in pakan, kuangging khawng a za hi. Tua ciangin a pa in Esther sam hi. Esther a vapai ciangin a pa in temta tawh na vau hi. “ Inn panin na lawmte tawh paikhia in,” ci-in sawl hi. “ Na paikhiat kei uhleh kong that ding hi,” ci-in hehsa-in hawlkhia hi. Tua aw pen a pa aw hi lo hi. Esther in tua bangin a pa maitang mu ngei lo hi. A pa mel pua nawn lo-in midang mel khat pua hi. A pa hopih dingin ngaihsun hi. “ Aw damtakin gen in” ci-in a pa kho a, “ Zudawn, zatep hi keng, Lai Siangtho thu a kan hi bek ing, hih pen kei adingin thuhoih hi,” ci-in a pa dawngkik hi.\nA pa in Esther nial veve hi. “Hih mite leh nang hong thatkhawm ning,” ci-in hanghang hi. Esther in a lawmte tungah na ciahkhia phot un, ci-in sawl hi. Thungenkhopna nei-in tua khit ciangin a lawmte zong ciahkhia uh hi. A lawmte ciah khiat khit ciangin Esther in a lupna inn sungah lutin khitui luangin kap hi.\n“Topa aw, hong huh in. Hih bang tawh nungta nuam keng,” ci-in thungen hi.\nTua khit ciang Esther in lungnopna khat ngah hi. A pa in leengkha khansung ah tu mu hi.A pa in Esther amuh ciangin zahpih nuihsan hi. Esther in tua pen a pa nui hi lo hi, cih thei ahi manin a lupna inn sung lut kikin thungen hi.\n“Topa aw, ka nuntakna-ah bang deih na hiam? ci-in thungen hi. Thakhat thu-in Topa deihna phawkpah hi. Topa tungah kipia-in kituiphum ding a khensat pah hi.\nTu-in kum 8 khit ciangin Esther in Amatitan Seventh-day Adventist pawlpi-ah khangno makai khatin om hi. Luis tawh kiteng uh a, ama lamet bangin ta pasal khat nei uh hi.\n“Pasal hoih khat, leh tapa khat Topa tung ka ngen a, Topa in hong pia hi,” ci-in pulaak hi.\n2018 kum quarter masa Sababth School sumpi in Southeast zato innpi ah kizang hi. Hih khua ah Esther-te innkuan teeng uh hi.


url: =Aphawk huai mahmah Pu SB Len Cin Thang :: ZOMI DAILY\nAphawk huai mahmah Pu SB Len Cin Thang\nposted on 7 March 2019 at 6:02 pm Lomkholna: News, Thangboi, Zomi\nHunkhat lai in Zomi suangbawl sung ah akithei mahmah khat ahi Pu SB Dai Cin (L) i tapa Pu SB Len Cin Thang in tuni (March 6, 2019) ni in Zangkong pan in hong nusia ta cih thu kazak ciang in Zomi te’n atheih huai leh aphawk huai thu pawlkhat ka lungsim sung ah hong suak dandan hi.\nAdiak in Pu SB Len Cin Thang(a) SB Thangno in Zomite’ ading in apiakkhiatnate suut tham cing tam mahmah hi. Ka theih khak loh tampi omlai ding a, ka theih khak pawlkhat suut samsam leng:\nZNC Thugenna Ding\n1990 kum May kha kawlgambup kitelpi ah akidem ding party te in TV pan in thugenna ding ah ZNC in agen zawhna ding in akisam sum leh paaite Pu SB Len Cin Thang in sik hi.\nPu Cin Sian Thang Panpih Den\nKawl galkap te’n hong ukcip hunlai dawi havang kal ah gamvai nasemte apanpih ding mi ahaksat mahmah hunlaite in Pu Cin Sian Thang leh alawmte Pu SB Len Cin Thang in panpih tinten den hi. Apanpihna katheihpih tam mahmah hi. Atawpna teh Pu Cin Sian Thang EBC pawlpi ah alutna vawt zong tua hang mah ahi hi.\nTuhun “Tender” ngahnop man a mi mai-et te dan hi peuhmah lo hi. Tua hunlai in gam nasemte panpihna hang in metna om peuhmah lo ban ah gilbem akitung thei lua dinmun ahi hi.\nJohn William Yettaw Hun Lai\n2009 kum May kha sung in American te John William Yettaw tuipek in Daw ASSK’ inn ah aguklutna tawh kisai in Aung San Su Kyi insein gilbem ah thu kisit hi.\nTua thu leitung i headline news ah suakden hi. Aung San Su Kyi panpihna in Insein gilbem mai ah va kitu zel hi. Tua lai paiding Zangkong ah Zomi kuamah kingah zolo hi. Tua kimlai Pu SB Len Cin Thang in a mawtaw tawh hong kha ziau hi. Mat leh hen thuak theih luatna ding dinmun himah tase leh laulo tak in keimah Mung Laan Thang leh Pu Cin Sian Thang te Insein gilbem mai dong a mawtaw tawh hong kha hi.\nZomi Movement Panpih Pa\nHun haksat mahmah laite in Zomi Movement apanpih ding mi haksa mahmah hi. Lau huai mahmah ban ah metna ding om hiaulo ahih man in ahiding mah ahi hi. Tua kawmkal ah Zomi suangbawl mihau khat ahi Pu SB Len Cin Thang in Zomi Movement apanpih tiilteel pen Zomi te’n ciapteh huai in phawk huai hi.\nAdam loh sung kava veh zel a thu zong kava ngetsak zel hi. Aki hopih theih lai in zong va hawh leng ih gam ih lei vai mah lung himawh mahmah ahih lam katel mahmah a mi pammaih mahmah khat in ka ciamteh hi.\nMarch kha ni 8 ni kivui ding ci ahih man in lap zolo sawnsawn ding suak ing. Amah tawh kisai ka kithuah khaknate uh kagen nop kasuut nop bel tam mahmah lai.\nPu SB Len Cin Thang aw pammaih mahmah teh. Nang bang mi ding Zomi te’n kisam mahmah lai ung. Ong hong mahmah nung. Lungnuam takin na paita in, Dahna Lianpi Tawh, Mung Laan Thang, Tonzang, Zogam\nPrevious: Hawmsiam nungta nebum puksi ~ Pau Sian Lian\nNext: Laisiangtho sunga Nute ~ Cing Ngaih Khawm\nGual tawh tanbang kimna\nKumthak muakna in Myanmar gambupah thongkia mi 8500 ki khahkhia\nZogam sung pan Arakan Army te apai khiatkei uhleh Galvai tawh kipat kulding ci-in CNF in gen ~ CS Mung\nVanleng sungah meikhu kidim ahih manin Passenger te patau mahmah\nNashville khua khualzinna (Zomi Nam Ni Zinmang)\nIndia, Bangalore City ah Gas bung puakkham in inn kicim, mi 6 si\nUS Maryland pan Pa Kai Lien Khup (Tuikhal, Phiamphu beh) in hongnusia\nKimpu leh Kimpi – 28 ~ Hau Za Cin\nAll D ngah pahtawina lungdam kohna


url: =Global Buanli Family: Tulaai Leitung Thuthang Tuamtuam Updates April 24, 2014\nTulaai Leitung Thuthang Tuamtuam Updates April 24, 2014\n· Mandalay Vuanzi pipa April 19 ni a a inn katsakna hang in miginalo ci in Mandalay Palik te in April 24, 2014 ni in thukhenzum ah mawhpaihna piakding in puak uhhi.\n· Ongtungding May kha 11 niciang Asean makaaipi tetawh akimuding in Asean gamte pan nautaangmi 10 kiteelkhia a kawlgam ading in Karen minam ahi Dr Mary Suh kiteelkhia hi ci in Kawlgam Asean Forum Committee te in April 24, 2014 ni in taangkokhia uhhi.\n· US Secretary of state nihna Mr Richard Stengel April 28 niciang Kawlgam ah ongngaihhawh ding a, Yangon khuapi ongtungding hi ci in State Department te in April 23,2014 ni in taangkokhia uhhi.\n· US President Obama Japan PM Shinzo Abe tawh April 23,2014 ni Japan Zozu adawnkhop kawm un gamnih gaalbitna, sum le paai leh North Korea Nuclear vaai kikum khawm uhhi. Tuaban ah Japan tawh thukimna ombang in Japan gam ado kha aom naak leh Japan pan kipei pahziahziah ding Adiak in South China Sea sung a gam kituhna te ah zong Japan lam ah pangding ci in genkhia hi.\n· President Obama April 24, 2014 nitaaklam in South Korea gam tungphei ding ahihman in South Korea gam aomsung in North Korea te Leisung Nuclear thupi khat sin khading ci in mitampi in lam en ahihman in Van le Lei kikaal thukanten North Korea encik pah uh, Singkuang khawng khin lutlut sam uh in Nuclear sindan ding taktak mukei ung ci in pulaakkhia uhhi. South Korea khit ciang Malaysia, Philippine gamte ah khualzin zomto suakding a April 29 niciang Azi anglum zuankik tading hi.\n· Ukraine gam nisuahna lamteng ah Ukraine gaalkaap te in Russia deihmipi bannil khawlsawmlo ahihman Russia te in April 24, 2014 nipan Ukraine tawh gamgi dung ah Gaalkaap ten nasiatak in Exercise bawlziahziah uhhi. April 23 ni in Russia Bomber Vanleeng pi nih in Dutch gamte huang NATO Vanleeng huangsung phalna omlo pi in luutsim ahihmna in Dutch Gaalvaanleeng nih in zandelh pah vingveng hi. Russia gamtat zia peeng gaalphuang nuam cih kimu ahihman in US ten zong Gaalkaap Russia meekkhop ding Poland gam ah April 23 ni in kilumlet sak ziahziah uhhi. Ukraine In-term Olexander Turchynov in Russia tekiang ah nagaalkaap te uh lakik un ci in anget laaitak ahihi. Angah keh bel apaipai hi ta ei leitung …\n· Afghanistan gam Kabul khuapi sung zato a hehpihna tawh zato naseem US gammi thumte thautawi pawlkhat in April 24, 2014 ni in bankaap ahihman si uha, adangnih zong liambeh hi ciin US kumpi te in taangkokhia uhhi.\n· Pakistan gam ah migilo te in Mipi leh Kumpi naseemte suamna tamtektek ahihman in April 24, 2014 ni in Nitumna Afghanistan gamgi dung Gaalvaanleeng tawh azial uhleh migilo 16 thatlum zo ci in kumpi thunei ten taangkokhia uhhi.\n· Syria gam Aleppo khuasung a om Vanzuak sungkhat April 24, 2014 ni Syria gaalvanleeng in banzial mawkmawk ahihman in bangmah theilo mipi 20 vaal si in tamsimsim liam uhhi.\n· President Obama April 27 niciang Malaysia gam ah Town Hall Meeting khat neiding a tuamun ah dotna dawnna abawlthei ding a gamkhat pan khangno mi 10 ta Asean gam 10 pan ngetna laaite kaai khawm hi. Kawlgam pan kiteelkhia khangno 10 te Yangon pan April 25 ni paikhia ding uha, 29 ongtungkik ding uhhi. Zomi khangno khat zong kihelding cih zakiau ing aman tam maw ..\n· Malaysia Vanleeng mangvaai thukician leh atawpna amuhkhiat teng uh Dendeuh ciang Malaysia PM Najib in mipi tung ah taangkokhiading ci ei banglokhat kimukhiata hileh kilawm ee\nPosted by Thang Khawm Pauzomi at 1:54 AM


url: =Zomi Innkuan Malaysia - Zomi Community Network - Your Network\nPosted by Zomi Innkuan Malaysia on November 10, 2011 at 9:58pm in Zomi & Zogam\nZomi te i khantoh na ding in a Khalam, Lungsim cidam ding akisap ban ah taksa pumpi cidam na ding a kisapnate veina takpi tawh Zomi Innkuan Malaysia (ZIM) in, UNHCR Zumpi tawh ma pang khawm in Project thak khat "KILAWMTATNA" hong kipan khia ta hi. UN zum pan in Zomi te panpih na ding sum hong tungkhinta a tua KILAWMTATNA project sung ah:\n1. Music (Guitar & Keyboard)\n2. Kimawlna- Pingpong (Table Tennis) kisinna leh kimawl theihnate Zomi bup in a neih theih na ding in a van te zong ki lei khin zo ta hi. Tumging a sinnuamte in Zomi Innkuan Malaysia (ZIM) Zum ah kimawl thei ta hi. A thu leh la a kicing in a theinuamte in ZIM Zum Phone: +60-3 21412078 ahih kei leh 017-6635466 or 0166974343 ah zong kidawp thei ta hi.\nZomi Innkuan Office pan Malaysia a om Zomi te a ding in:\nMikang lai sinna (English classes)\nNasep neilote nasep zonsakna\nUN zum lai gelh kisamte zum lai gelhsak in, mapanpihna\nThong sung kia, palik te matte panpihna\nZomi Computa sinna, IT & Business (Diploma) sin theihna (UK pan piak ding) te leh\nMipi a ding service tuamtuam tampite ah veina leh lainatna tawh, UNHCR leh NGO te tawh khut kilen khawm in ma kipang a, mipi a ding in nasepnate a ngei mahbang in kizom toto gige den hi.\nComputer sinna sung ah course level 8 om a, tua lak panin:\n1. Basic IT Course (Microsoft Office 2007 Suite: PowerPoint, Excel & Word- 2010) version tawh zong kisin sak hi.\n-Basic IT Course pen kha (3) sung ahi hi.\n-Adobe Photoshop & Adobe Illustrator (CS 3 & CS 5 version tawh kisin sak hi)\n-Basic HTML Course (1-3 Months)\n-Blogging (Blogspot & Wordpress) course\n-CMS (Joomla CMS Course)\n4. Multimedia Course\nA tung a teng kisin thei ta a, tua ban ah level 4-8 dong zong kizomto suak lai ding hi.\nComputer sin thehna munte:\n1. ZIM Zumpi (Jln Choo Cheng Khay), Kuala Lumpur\n2. Zomi Computer Center (Mobile Learning Centre), Sunway Mentari Court veng\n3. Hlc Pandan Jaya ah leh mundang, veng dang tuamtuamte ah kisin thei ta hi.\nZIM zum, Jaang Choo Cheng Khay, 50460, Kuala Lumpur, Malaysia ah Taksa Pumpi cidam nuamte, a sinnuamte in Pingpong kimawl thei ta hi. UNHCR Zomi te a deihsakna tawh ong panpihna hi uh a, Table tennish kimawlna pen RM. 1,000 man dek tak mah hi in, a van a hoihte mah kilei hi. A kimawl nuamte in suakta tak in ZIM tawh kizom theita hi.


url: =Pau Cin Hau biakna tangthu :: ZOMI DAILY\nPau Cin Hau biakna tangthu\nposted on 24 January 2016 at 9:23 am Lomkholna: Article, Biakna, Laipian\nHih Laipian Biakna ong pian nadingin bangci kipat hiam cih i gen masak phot kul ahi manin Nuam Dim a kici, Gamlai khua-a Rev Khaat Kho Gin’ pi, Kamsang numei khat thu i gen masa ding hi. Tedim khua-ah Pu Kam Hau le Pu Pau Vum na kithuah a, Pu Pau Vum in Hau Zui akici innkuan pih khat na nei hi. Pu Hau Zui in tanu Nuam Dim na nei-a, amah’n Mangmu thei zeel hi.\nTua hun laitakin Pu Kam Hau si khin in Pu Khaw Cin hun laitak hi a, Tedim khua inn 300 val bang pha hi. Pu Khua Cin in langva(sikkang) inn deih in Saiha tawh kheek dingin Meitei gamah misawl hi. Pasian in: “Khaw Cin in langva inn deih kei hen. Tedim khua mang ding hi. Tua thu na theih nadingun Khaw Cin’ tuangdung ka kuaitan ding hi,” ci-in Pi Nuam Dim tungah nagen khol hi.\nTua hun laitakin Pu paucinhauKhaw Cin pen lian mahmah, pha mahmah ahi manin amahmah zong tham loin mi khempeuh in zong muang lua ahi manin kuamah’n umlo hi. Tua ciangin Pasian in “tua thu a tangko dingin Pau Cin Hau sawl in ” ci-in Pi Nuam Dim tungah nagen kik lai hi. Tua thu azak uh ciangin: ” Khua Cin’ tuangdung, *zabo-a sah, Pasian ahi zongin kuamah’n kuaitan zo ngal ke’n teh” ci-in kuamah in um loin nuihsan uhi.\nTua khit a sawt loin, Pu Khua Cin tanu khat le tapa khat bek a neih, a tapa, Hau Za Kham si a, a kivui ding ciangin misi kipusuah hun laitak teekin Pu Khua Cin’ tuangdung, *zabo-a sah kitan hi. Pi Nuam Dim gen bang teekteekin ong tangtung a, Pu Khua Cin tuangdung zabo-a sah kitan in, ami tawh a zubeel tawh innnuai buanciim lakah kiasukin mi tampi liam hi. Tua khit asawtlo in England Kumpi ong khang a, Tedim khua mang takpi hi. Tua tham loin “Ka thu a zeek khia dingin Pau Cin Hau ka teel hi” ci-in Pi Nuam Dim tungah na gen lai hi.\nPu Pau Vum in tapa nih, Pu Khan Lian le Pu Tuang Khaw Thang nei a, Pu Khan Lian in tapa giat nei hi. Pu Pau Cin Hau pen Khan Lian’ tapa a lina, Hau Go’ pano ahihi. Pu Kam Hau khan sung Tedim mah-ah na teeng uh a, England-te ong khan ciangin Lailui khua-ah galtai uh a, tua hun akipan Lailui khua-ah na teengsuak uhi. A nungciangin Mualbeem ah na teeng hi. (*zabo = khut melai dawn pan khutdawh kipatna ciang hi-a letmat 6 bang hi.)\nPu Pau Cin Hau pen aneu tung akipan kum 15 sung tawntung kumzawnin khanglui ngeina tawh biak theih khempeuh bia-in, thoih theih khempeuh a thoih uh hangin dam tuan lo hi. Khangmoi lai khat tuabangin sawtveipi kumzawnin aom ciangin amahmah zong lungkia-in kisiamawh, kiciimtakin amah le amah kikaplum dingin thaukhat tawh pai khia hi. Khuanawl a tun ciangin sakhi khat natai dihdih a, a kap leh khapah lian in ama kithah nading thautang om nawn loin sakhi pumkhat tawh ciah kik hi.\nTua khit-a kipanin a hunhunin Mangmu zeelzeel a, Pasian in. ” Van le Lei a bawl Keimah Pasian ong bia-in damna ong ngen lecin damna kongpia ding hi,” ci ahi manin Pasian kiangah damna a nget leh dam takpi hi. Tua bangin amah’n damna a ngah ciangin cina dangte in zong thu ngetsak dingin sam koikoi uh a, tuate in zong damna ngah uhi. Tua ahi manin mitampi in um in anungzui uh a, Pau Cin Hau Biakna akici ong piang a, Khamtungbup ah thatkhatin gamkang bangin kizeel hi.\nTua hi a, a ta upa pen a min Pasian tamsakin Sian Khaw Cin na phuakpah hi. Tua hun masaih Pasian pen mintap-a akineih lam aom diam, ka thei ngei kei hi. Tua banga dawi a na phiat ciangin dawite heh a, a bawlsiat semsem khak ding lau lua uh ahimanin a khua a tui, a beh a phung sung nangawn in langpanin lungkhamna tampi na thuak hi.\n(a) Pham ding ci a, thel bang ong phong, tung-a Sian lunmang hi e;\n(b) Lung ka muan dang om lo e, tunga Sianmang muang ing e.\n( A si ding kimlai ong damsak Pasian hi, Amah bek muang ing.)\n(a) Sianmang hawm siam, tangbang damna phung tengin saina’n nei e;\n(b) Do lal banga pat bang nong sai, kei aw, Sian’ vontawi hing e.\n(Galte banga kei nong langbawl uh, kei Pasian’ ta hing.)\n(a) Sianmang hawmsiam ka muan manin phung in thal gu bang do e;\n(b) Tongsia ong lawh, Sianmang hawmsiam’n, leen pal bang ka nang hi e.\n(Pasian thu kamuan manin ka u ka nau inzong ong do bawl, Pasian thu mah tawh nang ing.)\n(a) Sianmang sinthu kangaih manin phung tawh laukha hual mawh’ng e;\n(b) Ka pham zong a tung thangvan ah Sian’ ang-ah zaal ding hi’ng e.\n(Pasian thu kazuih manin ka u ka nau tawh ka kithu tuah theih loh hangin kasih teh Pasian kiang tung ding hing.)\nEi mite in cinatna pen dawi peh vive-in kingaih suna, dawi pen kikihta mahmah hi. Tua dawite lungdam sak nadingin kimai-etin, vok peuh, ak peuh, ui peuh, sial peuh tawh kimai-etin a kibia ahihi. Pasian pen migi ahi manin biak kul loin dawi pen ong cinasak thei, ong ne thei, ci-in ki-um ahi manin akibia ahi hi.\n(a) Siangmang in tongdam ong khak e, ziin tawh na khen in, ci e;\n(b) Pupa khan-a lung a gimna, Sian in leen puan bang paai e.\n( I pu i pa lai pek a i lelh dawi tawh na kikhen in ci-in Pasian in ong vaikhak hi.)\n(a) Siangmang tawh holung kum ing e, ziin’ kaih tam ka neemsak e;\n(b) Pian kilaihna tung Sianmang in ziinleeng tual-ah niamsak e.\n( Pasian tawh kiho ing, dawite’ siahkaih (a vok a ak tawh thoih-a i mai etna te) Pasian in nuaisiah,) ziin, ziinleeng = dawite.\nTua hi a, Pu Pau Cin Hau in a mangmuhna panin dawi phiat nading, dawi hawlkhiat nading thu a ngah-a kipan dawi na hawlkhia hi. Amah’n dawi phiat dinga napat kholhna hangin Tapidawte’ nasep nading lampi ong sial kholhsak a suak hi. Tua hi a, Pau Cin Hau Biakna pen Dawi Biakna hi loin dawi phiat masa, dawi a langpan, dawi a hawlkhia ahi hi. Tua bangin dawi a na phiatna masa om hi kei leh Christian thu ong lut nading haksa mahmah ding hi.\nTua bangin a hunhunin Mangmu zeelzeel a, a biakna bek hi loin lai nangawn ong piangsak hi. Pasian in suangtang pawl khat la-in gawm zeel, khen zeel a, ” Hih bang in hih in” ci-in midangte ahihsak ciangin ahih thei kuamah om loin Pu Pau Cin Hau ahihsak ciangin hih thei hi. Tua ahihmanin a mangmuhna panin Lai nangawn ong piangsak hi. Amah’n Pasian tung pan-a, a thungahna bangin Lai a piansak khit ciangin ” Laipianpa” kici a, a biakna zong nidanga Pau Cin Hau Biakna a kici pen Laipian Biakna kici ta hi.\n1889 ciangin England Kumpi ong khangin tua zawh kum 10 ciangin Tuiphum Sangmangte ongtung hi. Tua hun ciangin hih Laipian Biakna hita leh a lai hita leh Khamtung tengah na kizeel khin ta hi. Sangmangte in “kipawl ni in sem khawm ni” ci-in a nazol ciangin amah’n, “Kei aa pen, ko gam tawh kituak ding a Pasian ongpiak tuam hi-a, no aa pen gamdang biakna hi a ko tawh kituak lo hi.” ci-in na mang nuamlo hi. Tua hun lai-in lai dang kinei nai lo ahi manin tua lai pen kinak zat mahmah ta hi.\nSangmangte in Pasian thu i tel muh nading, Laisiangtho le labu i et theih nading ong deihsakin Khuasak khawng Tonzang khawngah Kawllai ong hilh uhi. Kumpite in zong Kawllai tawh sang ong hong uhi. Ahi hangin Kawlte tawh lah i kikawmna om peuhmah lo a, i zat nading omlo ahimanin mi tawm bekin sin nuam hi. Tua ahimanin Roman Alphabet zangin i Zolai ding ong bawlsak nuam-in Cope Topa le Kumpite kikum uhi. Official-in Zolai aom nai loh hangin “1912 February kha 12 ni-in Khuasak khua-ah ka om sungin Laisiangtho Thak tei ka kipan hi” ci-in Rev Cope in a dairy sungah ciamteh hi. Tan IV ciang Zolai, (Roman Alphabet) tawh sindingin Kumpite le Sangmangte kithukim uha, 1925 kum-a kipanin sang ong phuan ta uhi.\nSangmangte in sang aphuat uh ciangin lai hilh dingin Christiante mah nazang uha, kumpi sang ong phuat uh ciang inzong tuate mah nazang suakpah uhi. Tua sangsiate in, thu na mu zawdeuh uh ahi manin Pau Cin Hau laimal pen laimal tam lua ahi manin tomsak sawdeuh dingin na puahpha uhi. Propagation of the Gospel-te in a theih uhciangin Laisiangtho ineih ding ong deihsak uh ahimanin Pau Cin Hau lai tawh laikhetna bawl-in Laisiangtho khet ding ong vaihawm uhi.\nTuadingin sangsia sem ahi, Sia Cin Khaw Gin,(Rev Cin Khaw Gin, Niang Khan Ciin’ pa) Sia Thang Cin Kham, (Rev Sian Cin Thang pa) Sia Pau Za Dong ( Sia Kam Khen Cin pa, Sukte beh sung pan Christian suak masa pen) le Christian ahilo, Pu Pau Cin Hau’ tapa, Sian Khaw Cin nasam uh a, Maymyo-ah nihvei va pai uhi. Mualtung thuhilhna teng zong Pau Cin Hau lai tawh 1930 kumin ong khenkhia uhhi. Ahii hangin Rev Cope in thu namu khol ahimanin Roman Alphabet mah zahding ongdeihsak zaw a, tua Pau Cin Hau’ lai tawh Laisiangtho khet dingpen na khaktan hi.\nHih pen i hamphatna lianpi khat hi leuleu hi. Banghang hiam cih leh Kawllai mal laikhetna pen Kawlgam bek a kizang hi a, tampi kibawllo ahimanin khatin tampipi man a, mikim in kilei zolo hi. Manglai laikhetna pen leitungbup-a kizang hi a tampi kibawl ahimanin aman tawmin kingah thei hi. Tuabek hiloin i Zolai dingin Roman Alphabet i zatmanin Type Writer, Computer cihte tuam bawl kul loin Manglai-a kibawl sate mah izang thei pah a, E-mail nangawn ei Zolai-in i kikhak theipan hi.\nSangmangte in lai ong bawlsak a, Zolai i neih mateng, tua Pau Cin Hau Lai kizang a, Piancit pai lai bangin lai a kikhak uh ciangin Pau Cin Hau Lai tawh na kikhak uhi. Hih lai hita leh biakna hita leh ama thu aa, a phuak tawm thei dingin Pu Pau Cin Hau pen pilna siamna nei ahi loh banah midangte pilna a etteh theih nadingin tulai bang a, Tadensa cih bang thu zak nading a omlah hilo a, a khualzin agamvak zong hi loin a neu tunga kipan adam lo den, akumzawn khat ahihi.\nTua ahimanin a Biakna hita leh, a Lai hita leh a phuah tawm hi loin Mangmuhna tawh Pasian kiang pan-a angah taktak hi a, leitung-a apiang ngei lo, a lamdang mahmah khat ahimanin, hih Laipian Lai pen a mangthang lo dingin kephuai mahmah hi. Pilna i nei phial zongin mihing khuak tawh phuahtawm theih ding hilo hi. Tua bang hi leh eimi sangin, leitungah mipil tampi naom khin zo a, mi khatguak bek lai phuak tawm om cih i za ngei kei hi. Tua ahimanin Pasian piak tuam taktak hi a, seel theih ding hilo hi. Amah pen 1948 December kha-in Mualbeem khua ah si hi.\nHau Go Mualbeem Biakinn hong dingin apai tungin amah nungta lai-a, ” Pa Hau aw, ko tuiphum-ah ong lut inla sem khawm ni,” acih ciangin amah’n:” Ko zong Pasian mah a bia veve hi ung” naci hi.\nTua hi a, eite zong nidang lai-in dawite’ teen nading-a ki-um, singsia, suangsia le munsia-a i upmawh, cik peuh, gun peuh, tuilii peuh, mual peuh i biak mah bangin leitungah biakna a tuamtuam om a, Pasian abia, milim abia, pute pate’ kha abia, bawng a bia nangawn om kici hi. Ei Christian akicite sung mahmah ah zong, i biak Pasian khatbek hinapi-in Baptist, Anglican, Roman Catholic, Seventh Day Adventist, Methodist, Presbyterian cih bangin a tuamtuam naom hi.\nTua ahimanin ama phuahtawm ahilo, Pasian tungpan a, a ngah Pasian mah a bia, biakna pen ei Christiante aa mah bangin amahmah inzong damna ngah bek loin cinate, Pasian kiangah damna a ngetsak ciangin na dam takpi hi. Tua ahiciangin kilangbawl loin, i sep khawm theih nading, i ngaihsut siam ding kisam hi.\n(Hih thute kagen ciangin Pau Cin Hau Biakna zui ding, um ding, ka cihna hi tuan loin thu ahi bangbang a i theih ding kisam ka sakna hi bek a, thudang hang hi lo hi.) Pi Luan Za Cing\nPrevious: Tangval ki phasak khat tangthu ~ Thawn Tuang\nNext: Tedim Tangthu tom ~ Sia Mangpu\nOl tak a belsungah Dragon Fruit နဂါးမောက် ciindan ~ AS Thangbawk\nSia GS Pau laibu simtak hi\nSouth Korean President Kawlgam hawhding\nZomi Kip ~ Cin Lian Khai\nNgaigsut kikkik ding thute (Points to Ponder) ~ Khup Khan Thang


url: =St. Joseph (Na sempa) May 1 | Radio Veritas Asia\nSt. Joseph (Na sempa) May 1\nMisiangtho Joseph pen nasem mite belh Misiangtho in ki ciamteh hi. (Photo: credit)\nMisiangtho Joseph nasempa phawkna pawi pen 1955 kumin Pope Pius XII in a pat ahi hi. Misiangtho Joseph pen nasem mite belh Misiangtho in ki ciamteh hi.\nMisiangtho Joseph in khutsiam nasep sepna tawh innkuan a vakpa khat ahi hi. Amah in Nazareth khua ah Maria leh Topa Jesu te tawh om uh hi. Misiangtho Joseph ii lamlahna hangin Topa Jesu in nisim nasepna ii manphatna leh thadahin na sem lo-in om na ii siatna te mu hi. Laisiangtho sungah zong thadahna tawh kisai in “A thadah lohna dingin amah na sem sak in” (Sir 33: 28) ci-in ki gelh hi.\nMisiangtho Paul in “Na a sem lo mi peuhmah in an ne kei hen” (2 Thess 3: 10) ci-in gen hi. Mi khempeuh in amah leh a innkuanpih te a huh/ avak na dingin Pasian piansakna nasepna sungah ki hel na dingin na i sep ding ahi hi.\nThupha leh siangtho na ii phungpi I hih na dingin Misiangtho Benedict ii motto ahi, “Thungen kawmin nasem” a cih mah bangin I sep I bawlna te Pasian tungah I ap ding ahi hi. Pope Pius XII in 1955 kumin Misiangtho Joseph nasempa pawini pen nasemte ni tawh a ki tuak dingin a ciapteh ahi hi.\nMisiangtho Peter leh Paul Pawini


url: =Pasian muang inla sem in :: ZOMI DAILY\nposted on 16 June 2018 at 8:46 am Lomkholna: JobCinpi, News\nNupi khat in a sep a bawlna ah Pasian thupha sanga a daupai nading ci-in a ihmut hun sung sim loh a hek a tatna peuh ah ama hih theih zah in thu ngen den hi. Mipi lak ah a om hun sungin zong lungsim thungetna tawh hanciam in Pasian kiangah thu ngen den hi.\nNi khat, Pasian vansawltak-te in nupi nu hopih uh hi. “Na sepna peuh ah Pasian in daupaina hong pia takpi ding hi.” ci-in kamciam pia uh hi.\nTua nupinu in zingsang sim in a inn-nung a tungtun tunga a ngah lihliah manta gahte lokhia in bazaar ah va zuak zel hi. A lamdang mahmah khat ah zingsang sim a luzang tawh a puak khop zah ding tua tungtun pan in manta gah khia hi. Tua bek tham loin bazaar a tun ciang midangte vanzuak tawh kibang loin ama vanzuak kileisak nuam zaw ahi manin a vanzuakte khawng khin pahpah lai hi. Tua bangteng tawh hun sawtpi sung hong nungta toto hi.\nAhi zongin hun a sawt ciangin tua nupi nu lungsim sungah ngaihsut ding thu khat hong suak hi. “Ka sep ka bawlna ah ka daupai nading ci a Pasian kiangah thu ka nget zawh kum tampi paita hi. Tua bang hi mah leh bang hanga midangte zah a sum le pai neih le lamh nei lo ka hiam?” ci-in amah le amah dotna khat hong kidong ta hi. Tua dotna pen amah le amah a kidong hi napi a tawpna ah Pasian tungah hong tung sak mawk hi. “TOPA aw, ka daupai nading ka hihtheih zah in na tungah thu kong ngen hi. ka lungsim takpi tawh thu kong ngen a, ka daupai nading nong kamciam khin zo hi. Ahi zongin bang hanga tutan vei midangte tungah hong madawksak lo na hiam? Bang hanga hong hausak lo na hiam ci-in Pasian tungah dotna bawlta hi.\nZan khat a mang sungah Pasian hopihna aw khat za hi. “Na inn nung tungtun tungah manta kung tawmno khat na suan hi. Tua manta kung pan na khut tawh na suan ahi manin thupha ka pia a gah tampi ka gahsak hi. Tua manta gahte na zuak ciangin zong midangte vanzuak sangin kong khawngsak baih zaw hi. Ka sep ka bawlna tungtawn in hong daupaisak in hong ci nahi manin kong daupaisak theih nading a dang bang sem lai na hiam? Midangte sang na gualzawh zawk nading bang sem a bang bawl na hiam? Sem lo bawl lo a mawkngah nopna in huaihamna le duhhopna ahi lam thei lo na hiam ci-in dawng hi.\nHih thu pen gentehna bek hi lel hi. Ahi zongin Sem lo bawl lopi a mawkngah nopna pen duhhopna le huaihamna hi takpi mawk hi. Thu pen nget ding mah hi. Ahi zongin thunget sang a thupi zaw khat om ka sa hi. Hong kipiasa thuphate tungah lungdam koh ding le hong kipia lai dingte ading upna tawh lungdam kohna le tuate i ngah theih nading sep le bawl a kisamte sep khiatna pen sem lo bawlblopi a ngetngetna sang thupizaw dingin ka um hi.\nAbaih lua, a olsam lua a ngahnopna zong Pasian in deih tuan lo hi cih pen mikim in i theihsa Pasian kammal Laisiangtho sunga om ahi manin, Pasian muanna tawh mawk om sangin Pasian muanna tawh sep ding pen Pasian zia hi zaw dingin ka um hi. Na up na muan ngam zah na ngah a cih pen ahi lo lam in la kei ni. Sem ngam lo, bawl ngam lo, ahikeh sem nuam lo bawl nuam lo a um cih bang om thei ngei lo hi. Um i cih pen sepngamna bawlngamna tungah zong kinga hi, cih phawk ding thupi kasa hi. Job Cinpi (Zomi Laisim Nuamte)\nPrevious: Satan leh Sex\nNext: ZAM Thupuak :: Chin State pan galtai te UNHCR in 2019 kumbeidong panpihding


url: =Mihing tawh akibang ganhing lamdang tawh kisai palik te pulakna :: ZOMI DAILY\nposted on 14 October 2017 at 10:38 am Lomkholna: Malaysia, News, Sawltak, World\nMalaysia, Pahang State sung aom gamlak ah mihingmel tawh akibang ganhing lamdang “mysterious creature” khat kimu hi ci’n nungsungteng Social Media ah minthang mahmah hi. Ahi zongin tua ganhing lamdang pen Pahang gamlak pan akimu hizenzenlo hi ci’n Police thunei te’n genkhia uhhi.\nState police chief Datuk Rosli Abdul Rahman in agenkhiatna ah Social Media tungah akithehzak ganhing lamdang “strange creature” pen Malaysia, Pahang State sungah thupiang kici a, tuapen thumanlo hi. Hih limpen Internet tungpan in akilasawn hikhading hi.\nPahang Police te’n hihbangdan thulamdang, ganhing lamdang om cihtawh kisai in bangmah zakna leh Report akibawl omlo hi. Khuasung mipi te’nzong atheikha omlo hi ci’n genkhia hi.\nHihvai hoihtak aki kancian ciangin hihlim pen Internet tungpan in aki Download hi a, tuakhit ciangin Social Media ah ki khahkhia in, Pahang State sungah akimu ci’n aki phuaktawm ahihi. Public mipi te’n hihbangdan thumanlo pen khawlbawl tadingin ka lamen uhhi ci’n State Police Chief in genkhia hi.\nHihtawh akibang lim “Novelty Toys” pawlkhat pen gamdang Website tungtawn in akizuak om a, “Silicon baby werewolf” zong kici hi.\nRelated: Christian Hymn te’ tangthu: Ka Zai Deih Aw, Va Leeng In\nThursday ni akipan hih ganhang lamdang Photo pen Internet tungah aki thehzak ahihi. Hih Photo akhahkhia pawlkhat te’n Pahang gamgi aom gamlak Forest sungpan in ahingin akimu peuh cimawkmawk uh ahih manin, Pahang State Police Chief in gencianna anei ahihi. Sawltak #zomidaily\nPrevious: ZAM Thupuak :: 15 October 2017 (Zomi Khuado Committee pan sapna)\nNext: Naupang kum 5 aphapan khat innsangdawn pan kia in silo, liamgawp


url: =KHUADO icih teh KHUADO hilel veh aw :: ZOMI DAILY\nKHUADO icih teh KHUADO hilel veh aw\nposted on 2 October 2014 at 4:28 pm Lomkholna: Article, Hauthang, Khuado, Zomi\nKHUADO cih kampau limlim in Zomi te kampau hi. Khuado cih kampau in leitung minam tuamtuam in aneih loh ban ah isanggam Laimi, Laizo, Khumi, in zong aneih loh kampau hi. Kawl kam in kauhthitsxa pawi cih tawh khek huai het lohi. Kawlte hong ukma, Mikangte in zong hong ukma hun I Pu ipa khang pek pan ihzat Zomi te in kumkhat sung ah ineih lian bel pawi minlawhna KHUADO ahihi.\nZOMI te neihnei festival min te.\nZomi te neih ngei festival min te in, KHUADO, TON/TONG, ZUNUN, GAL AII, SA AII, TAANGZA AIH, SIALSAWM cih te ahihi. Kauhthitsapuai cih mintawh Ipu ipa in festival\nbawlngei kilkel lo hi. Hih min tawh khek sak mawkmawk ding hilo a, Kawlte pan kipan Mangvom Mangkang, Sen, India te naleng in zong hih kammal zui in KHUADO acih tektek thei sak nahihna ikisam hi. Banghiam cih leh Mivom Mikang te tawh nasem khawm ih hih man in offday nala nuam ahi a, hongpai in nacih nop leh KHUADO festival nei ding hi ung hong pai in. Khuado puai louhme laakheh ung naw’ cih liapliap ding ahihi. Tuapan athupitna damdam in telpan ding hi.\nTuhun ah Aki zanglo ZOMI festival minte.\nNidang in akizang tuhun teh akizanglo Zomi festival minlawhna te ah Gal aih, Sa aih, Zuzun, Taangza aih, Sial sunglut, cih te ahihi. TON/ TONG pen nupa kha kihualna upna lamkai nasepna hi in tuhun ah Jubilee lazo cih dan in kihei kasa hi. Kum 25, cin, Kum 50, Kum 75 cin’ in Christian sung ah ki khel a, Laipian Pasian upna sung ah ahih leh kum 25 cin Pawibil Khaam, Kum 50 cin Pawi bil Khaam , Kum 75 cin Pawibil khaam cih in kilawhna om in ka mu hi.\nFesitval tawh kipawl min laih huailo hi.\nMinamdang te in Christmas, Dewalii, Thingyan, Hari Raya, Goxifacai, Karva Chauth (Pasal lutun minam te) Muharram (Muslim te) Thaipusam (Hindi) Naadam festival ( Mongolia sakol tungtuan taikidem pawipi) Tsagaan Sar (Mongolia new year) Sikh festival cbt..in mi namdang te in mau pupa pianpih kampau zangkhia in namdang kampau kawm hetlo in leitung ah zang paisuak sak uh ahihi. Festival minlawhna te Leitung minam tuamtuam tedong ah theisak in kampau kithei khia sak thei minam pi te ahita uhhi.\nLaih huailo’ KHUADO\nKhuado cih kampau pen Khuado hipah hi. Akhiatna zong tomgen in khuado cih phot kulhi. Kauhthitsxa puai hilohi, gongxifacai, thingyan, dewali cih te hikilkel lohi. Zomite kampau sungah Pasian hongpiak ahoih mahmah Festival min lawhna in KHUADO ahihi. Tua man in mivom mikang tawh pilna siamna akikim sitset, ei Zomi ten KHUADO kammal pen Kauhthitsxa puai cihtawh mawk khek maimai lo ding minam lian ZOMI te ihihi.\nChinyoyar Khuadopuai kicilo hi.\nZomi tezong Pasian thupha tawh mitun naciangciang pilna siamna theihna atung to te ihihi. Adiak in Kawl te theihzahzah zong atheizo pilna nei minam lian Zomi ihihi. Tua hi a, Kawlte in Pyi duang suh nih, Amyotaanih, Tatmataw nih, Maha thingyan cih te abeisa minam kee 135 te sungah athun lut mahbang in ahong tungding hun ah hih minam te in zong ZOMI KHUADO acih theih tektek nading in khangthak te in muii buntak in vikgiapgiap theihsiam pilna Pasian in Zomi sung ah hong koih khin zo hi. ***** ZOMI KHUADO**** Mangvom Mangkang, Chinna , India Kam nei khempeuh , Khuaknei khempeuh in ZOMI KHUADO cisak tading hihang. Chinyoyar khuadoupuai cisak sese kul tuan khin samlo hi.\nKhuado, traditional Chin festival held in Yangon\nAmau KHUADO cih minneilo ahih man in’ Chin new year in laih.\nChin state sungah KHUADO min zang in kumkhen na leh anlak zawh na kician taktak sanggam ten minlawhna akipakho neilo ahih man in kum zalom 21 hun teh Chin Kumthar min vawh uh hi. Tua in Zomi KHUADO tawh kituak ahih man in KHUADO hi lel hi. Kum zalom 19 hun in adam lai putek kum 100 val mi dong un Chin Kumthar gen khia theilo ding uh puteek tampi omding ahihi. Banghiam cih leh Kumthar sang in KHUADO om cizaw ding ahihi. Tua in Zomi te in namlian ahih na Festval lawhna zong kiptak aneihna kilangsak mahmah hi.\nPrevious: Zomi te tung Topa hoih hi\nNext: Zomi te in i minam van tuamtuam te a kipan, ih Zopuan tuamtuam te zatdan kidawp huai\nWhite House pan theihhuai leh tulai US thutuamtuam (August 28)\nKalaymyo khuasung mun 8 ah khangno 100 val kivak kawikawi\nZomi : Pasian Nasemte Pahtawina\nPasian phatna Album thak: ဘဝနိဂုံး ~ Lianpi\nPha mawh kei – Rev. Thawng Go Thang\nGuh pawm natna (Osteoporosis) ~ Hau Lun


url: =Incubation Period cih banghiam? ~ Dr. Singpi :: ZOMI DAILY\nposted on 25 March 2020 at 2:56 pm Lomkholna: News\nIncubation period a cih ciangin Natna lungno hong lut ni pan kipan tua natna ii liim leh vang(signs and symptoms:Covid-19 bang hi leh cisa, bukkhuh, thauzaw, nak hak) a kilah hun kici hi.\nNatna lungno khat hong lut ciangin tua ni mah in tua natna ii liim le vang teng hong piang pah hilo hi. I cidamna, i thahatna tung tawnin khat le khat kibanglo in lungno hang aa i ngah cisa, buk khuh cih te a kilat hun kibang hilo hi. Natna sa dapphahsa(Sikhang, Sikhum, ..etc) a nei te-in buaipih zaw laaiding hi. Bangbang ahizong hih virus pen ni 14 sung peuhmah in kilang hamtang hi.\nTua hangin Lockdown a kibawl ciangin atawmpen ni 14 sung kibawl hi. Pawl khat gam ten kha 1 bang bawl hi. Zanni aa Kawlpi le Tedim kikaal ah lampi a khak ciangin a lut ding te Termometer(Cisa tehna) KHAT bek tawh teh mawk hi. Natna hong piang taktak leh zato khat in ventilator(Huihdiikna) khat bek a nei himai hi. Kawlgam ah ventilator aneilo zato zong tampi om hi. Tua hangin ki patau mahmah hi.\nCina Pa pen “dam ta hi” cih pen teng 1000 vei na share hangin Lockdown pen hong kikhiam tuanlo ding hi. Ni 14 mah kingak dinghi. A kibuaipih pen ama tung pan mi bangzah kilawh aa, tua a lawh te in tua natna nang zo maw? Nang zolo cih hi.\nPasian in i thungetna hong dawng leh tua Virus in Malaria, Dengue fever tawh a kinaam taak aa, zatui ut bang aa a baak ziahziah te aading hong sukkhak zawhloh ding mah a ki gulhgulh hi.\nTua ahihman in Ni 14 sung natna hong kilak kei leh kawlgam mite in natna dalzawh nading immunity(Sisung ah natna dalna) om hi cih kipulaak ngam pan ding hi. Tua masiah upmawh te tawh buai kei phot ni!!! Dr. Singpi\nPrevious: Bill Gates in COVID-19 amuhna\nNext: Sia Job Thawngno DD ngah lungdampihna ~ Samuel Nas


url: =Vondeih Kep Ding – 92 (Dimno’ Pa) :: ZOMI DAILY\nposted on 22 February 2017 at 11:30 am Lomkholna: Article, Paukhankap\nAkha kim in abu panin leng akisin tung, vasa no khat bangin kiim le paam tawh akisu cil ding, itna thu asin cil ding nang leh na nau adingin lai tomno khat hong gelh ing.\nNa nu tawh ka kitheih cillam nikhat, khuasung ah meeting om in ka nih un meeting kahna ah ka tukhawm kha uh hi. Ih theihsa mah bangin na nute lampen ei lamte sangin acithei zaw, nop asa zaw ahih si leh ka ngaih mahmah khat ahihna hangin amau mai-ah ka om sim in avang khat ka lelden hi.\nMeeting hong kipan in makaite-in thugen na hong nei hi. Na nu in a notebook la khia-in a thugente uh ciamteh dingin a kithawi leh a laikung mulo hi. Kei kiang ah, ‘laikung na pua thuah hia,?’ ci-in hong dong phei-a, na pa in zong i lawmngaihte-in hong nget ahih manin pua thuah lo napi-ing in, ‘pua thuah mah ing,’ ci-in kei zat pen ka pia phei hi.\nKa mit-hem in na nu in ka laikung tawh a notebook tungah alaigelh te ka en simsim hi. Na nu in ka laikung tawh a laigelhte ka muh ciangin ka nuamdan pen genzawh hilo hi. Thu kigen zong za nawnlo, nuamlua, kipaak lua-in na nu ka sim etet laitak, koipan adang khat hong ngah hiding hiam na nu’n, ‘ ke’n hiah adang khat ngah ing,’ ci-in ka laikung pen nai langh khit ding khawng ciang hong pia kik hiau hi.\nKa lungsim aom ka nuamna teng the betkhiat bangin thakhat in hong beiziau hi. Tua khit zawh ah ka maisuah kidang hiding hiven na nu in, ‘maitai kei si cia, bang aci nai a?’ ci-in hong donga, ‘bangmah cikei veng e, bangci om kai a?’ ka cikhem hi. Ataktak in bel ka ngaih mahmah na nu in ka laikung hong zatsak suak noploh hangin ka maisuah akhing hi gige hi.\nTuadan peuh himai veh aw tawngno, i ngaihte tawh hileh neuno khat tawh kinuam in, neuno khat mah tawh ki khasia ziau hi.\nTawngno aw, na lawmngaih nu in itna tak tawh na khatpeuh hong pia ahi-a, hong leisak ahi zongin tua hong leisak nate na nei khit hang san sak in, hoihtak kepsak in maw. Nek theih ahih leh zong na gil avah khin phial zongin neksak lo bikbek in om kei in. Na nek ngap mahmah kei leh zong atawm penpen in kam khat kam nih beek ciapsak hamtang in. Guahzu nuai ahi-a, ni salak ahi zongin,‘ hiah, ka kawl lukhu zawngkhawm ni, hong pai ve, U’ ci-in hong zawt leh, ‘ke’n zong hiah khat pua ing,’ ci-in nang puak bel lakhia-in khu sese kei ing. Ama kiang ah pai-in ama puak pen khu khawm zaw in.\nNa pa in konggen nop thuteng telsiam dingin hong lam en ing.\nPrevious: Malaysia, Penang ah numeikhat mawtaw ahawl laitak thautawh kikaplum ~ ZD\nNext: Myanmar, Shan gamah kumpi laivuanding apai mawtaw kibung, mi 5 si ~ ZD\n“Zomi ka it hi” I cih leh\nKa Laisimna Lampi ~ Dr. Pum Khan Pau